Lagenda Puteri Santubong - Cerita Rakyat Popular di Negeri Sarawak

Sekiranya Gunung Ledang popular dengan kisah lagenda Puteri Gunung Ledang, maka di Sarawak terdapat juga sebuah cerita rakyat popular yang turut dikaitkan dengan sebuah gunung iaitu kisah Puteri Santubong yang dikaitkan dengan kewujudan Gunung Santubong.

Dari segi geografinya, Gunung Santubong terletak di bahagian utara bandar Kuching dan perjalanan ke pintu denai gunung ini mengambil masa sekitar 45 minit sehingga 1 jam perjalanan menaiki kenderaan dari Kuching.

Dari segi sejarah pula, kawasan Santubong ini dipercayai pernah menjadi pusat komersial dan pentadbiran utama Sarawak pada abad ke 14 Masihi. Dengan ketinggian hanya 810 meter, gunung ini juga menjadi tempat tumpuan para pendaki dan pelari denai melakukan latihan terutamanya pada hujung minggu.

Selain popular sebagai pusat rekreasi dan pelancongan, Gunung Santubong sememangnya terkenal kerana cerita rakyat tempatan mengenai gunung yang satu ini. Mengikut carian pihak Iluminasi, terdapat beberapa versi kisah lagenda mengenai Puteri Santubong dan kali ini kami akan berkongsi 3 versi berlainan mengenai kisah Puteri Santubong ini.

Diceritakan pada suatu ketika dahulu terdapat dua buah kampung berjiran tetapi sering bermusuhan iaitu Kampung Pasir Putih dan Kampung Pasir Kuning. Bagi menamatkan persengketaan kedua buah kampung ini, maka dua orang puteri dari kayangan telah diutuskan dan kedua orang puteri tersebut adalah Puteri Santubong dan Puteri Sejinjang.

Kedua orang puteri raja ini dikatakan sepupu dan Puteri Santubong telah diminta untuk ke Kampung Pasir Kuning sementera Puteri Sejinjang pula telah diutuskan untuk memelihara Kampung Pasir Putih. Kedua orang puteri dari kayangan ini telah diminta untuk bersumpah agar tidakm lagi berlaku persengketaan antara kedua buah kampung ini.

Puteri Santubong memiliki kepakaran menenun dan menjahit kain dan dia telah memperturunkan ilmunya ini kepada penduduk kampung untuk menghasilkan pakaian yang cantik dan menarik. Perkara ini telah menarik perhatian para pedagang luar termasuklah Putera Serapi dari Matang yang sangat kacak.

Hendak dijadikan cerita, Puteri Santubong telah jatuh hati pada Putera Serapi dan Puteri Sejinjang pada masa yang sama turut menaruh perasaan pada Putera Serapi. Perkara ini telah menimbulkan konflik dan perkelahian antara kedua puteri ini. Akibat melanggar perjanjian, Puteri Santubong telah disumpah menjadi Gunung Santubong sementara Puteri Sejinjang pula telah disumpah menjadi Gunung Sejinjang.

Terdapat kisah yang mengatakan Puteri Santubong dan Puteri Sejinjang merupakan 2 orang puteri Sultan Brunei. Setelah ayahandanya dibunuh pada abad ke 18, 2 orang puteri ini bersama 7 orang putera sultan telah lari bagi menyelamatkan diri.

Disebabkan kesemua mereka perlu menyeberangi Laut China Selantan yang sangat merbahaya untuk ke Tanah Melayu, maka kesemua 7 orang putera telah bersepakat bahawa 2 orang puteri ini tidak akan turut serta sebaliknya hanya akan tinggal di kawasan yang kini dikenali sebagai Santubong.

Orang Dayak yang mendiami kawasan tersebut amat hairan ini dengan kemunculan dua orang puteri ini yang sangat cantik bagaikan turun dari kayangan. Walaupun pada mulanya hidup aman, kedua-dua puteri ini akhirnya berbalahan kerana sering cemburu dengan kecantikan antar satu sama lain.

Malah, perbalahan ini turut menyebabkan kematian dua orang puteri ini kerana telah berbunuhan antara satu sama lain. Dari kisah inilah lahirnya kisah lagenda mengenai Puteri Santubong dan Puteri Sejinjang yang banyak diceritakan kepada generasi muda berikutnya.

Kisah ini lebih kurang sahaja dengan versi pertama di atas dimana dua orang puteri daripada kayangan telah dihantar untuk menjaga ketenteraman dua buah kampung yang bersengketa. Namun kerana ingin menarik perhatian Putera Jaya (dalam versi pertama adalah Putera Serapi), kedua orang puteri ini telah bersengketa.

Pada mulanya, ia tidak melibatkan pergaduhan secara fizikal. Namun, Puteri Sejinjang dikatakan telah memulakan terlebih dahulu serangan secara fizikal terhadap Puteri Santubong. Dikatakan juga sewaktu perkelahian dua orang puteri ini, ribut petir telah melanda kawasan kampung mereka selama beberapa hari.

Dalam pergaduhan ini, Puteri Sejinjang telah melepaskan satu tumbukan yang tepat mengenai muka Puteri Santubong. Tumbukan ini telah menyebabkan bahagian rahang mulut Puteri Santubong patah dan menyebabkan kecacatan kekal pada mukanya. Menurut kisahnya, disebabkan hal inilah di puncak Gunung Santubong terdapat kesan lekukan padanya.

Bagi membalas dendam, Puteri Santubong telah membunuh Puteri Sejinjang dengan membaling sebatang tombak yang telah mengena jantungnya. Walaupun Puteri Santubong memenangi perkelahian ini, dia akhirnya menyesal kerana telah membunuh seorang yang sangat rapat dengannya.

Putera Jaya yang mengetahui mengenai pembunuhan ini akhirnya membatalkan hasratnya untuk mengahwini Puteri Santubong. Perkelahian antara kedua puteri ini turut bermakna mereka telah melanggar sumpah yang telah dibuat dan akibatnya mereka telah bertukar menjadi Gunung Santubong dan Gunung Sejinjang.

Sebagai sebuah kisah lagenda, maka tidak hairanlah kisah lagenda ini telah dijadikan karya sebuah lagu. Sila tonton video dibawah untuk mendengar sendiri kisah mengenai Puter Santubong:


5 Buku Unik Yang Dibalut Dengan Kulit Manusia

Sejak zaman dahulu, proses penjilidan buku merupakan salah satu kemahiran yang memerlukan penelitian tinggi dan memerlukan mereka yang benar-benar mahir, bagi menghasilkan buku yang kukuh serta mampu tahan lama.

Proses penjilidan pada zaman sekarang lebih banyak dilakukan dengan menggunakan peralatan yang mempercepatkan proses jahitan dan percantuman, sebelum kulit buku itu dibalut dengan bahan seperti kertas, kain, vinyl dan juga kulit haiwan.

Bagaimanapun, sejak zaman dahulu sudah wujud satu trend berbeza di mana penjilid-penjilid buku zaman dahulu secara sengaja menggunakan kulit manusia untuk dijadikan muka luar jilid buku mereka, atas sebab-sebab yang unik dan ganjil. Anda pernah dengar tentang buku-buku ini?

Dr. John Stockton Hough merupakan seorang ahli perubatan yang ditugaskan untuk melakukan autopsi ke atas kematian seorang wanita bernama Mary Lynch, pada tahun 1869. Autopsi beliau mendapati Lynch meninggal dunia selepas mendapat jangkitan cacing yang terlalu teruk, masih hidup di dalam badannya akibat daripada kegemaran Lynch memakan daging babi.

Sebelum menghantar mayat Lynch untuk dikembumikan, Dr. Hough memotong kulit peha Lynch yang kemudiannya disimpan di dalam salah satu bekas di biliknya selepas disalai bagi mengeringkan kulit tersebut. Tiada siapa mengetahui perkara itu berlaku.

Hampir 20 tahun kemudian, pada tahun 1887 Dr. Hough menggunakan kulit Lynch yang disimpan sekian lama untuk digunakan sebagai kulit muka kepada tiga buah buku perubatan koleksi beliau. Tidak diketahui bagaimana teknik sebenar beliau merawat kulit tersebut dan mengapa Dr. Hough menggunakan kulit Lynch sebagai bahannya. Ketiga-tiga judul itu kini disimpan di perpustakaan perubatan College of Physicians of Philadelphia.

Buku 'Des destinées de l’ame' atau 'Destiny of the soul' merupakan sebuah buku yang disimpan di Universiti Harvard sejak tahun 1930, hasil tulisan seorang penulis bernama Arsene Houssaye.

Buku tersebut pada awalnya tidak menggunakan kulit manusia sebagai muka depannya, tetapi selepas Houssaye menghadiahkan buku tersebut kepada rakannya sekitar tahun 1880 yang bernama Dr. Ludovic Bouland - rakannya yang menjilidkan semula buku itu kepada kulit baru.

Di dalam buku itu, Bouland menulis bahawa dia sengaja tidak mencetak sebarang tajuk atau tulisan pada kulit luarannya, bagi melindungi kecantikan buku tersebut serta menjelaskan buku itu berhak dilindungi kulit manusia, kerana isi kandungannya menyentuh perkara tentang rohani manusia.

Pada tahun 2014, penyelidik Harvard berjaya mengesahkan dakwaan Bouland dan mengeluarkan laporan tentang kajian yang dijalankan ke atas kulit buku tersebut. Kulit buku itu datang daripada tubuh seorang wanita yang dipercayai salah seorang pesakit Dr. Bouland yang meninggal dunia, semasa di bawah jagaan beliau dan tidak dituntut mana-mana waris.

Buku 'The Gold Bug' hasil tulisan Edgar Allan Poe telah diterjemahkan ke dalam bahasa Perancis, dengan tajuk Le Scarabée d'Or. Salah satu versi paling unik yang wujud adalah satu-satunya jilid yang diubah muka depannya, digantikan dengan salutan kulit manusia yang tidak diketahui siapa pemilik asalnya.

Apa yang diketahui adalah individu yang bertanggungjawab menjilidkan kulit manusia itu kepada buku tersebut bernama Gustave Rykers dari Brussels, yang mencatatkan tulisan "Relié en Peau Humaine. G. Rykers." di bahagian belakang kulit tersebut, bagi menandakan bahan yang digunakan. Makna tulisan itu adalah 'Dibalut dengan kulit manusia - G.Rykers.'

Buku itu berjaya dibeli dalam sebuah lelongan sebelum pemilik barunya membenarkan analisa ke atas buku tersebut dijalankan. Kajian yang dijalankan dan dilaporkan pada tahun 2018 mengesahkan dakwaan Rykers.

John Horwood adalah seorang penjenayah yang berjaya ditahan dalam kes pembunuhan seorang wanita bernama Eliza Balsom, pada tahun 1821. Horwood yang pada ketika itu baru berusia 18 tahun bertindak membunuh Balsom disebabkan cintanya yang tidak berbalas.

Siasatan juga mendapati sebelum kejadian bunuh berlaku, Horwood juga sudah beberapa kali mengganggu Balsom, menyerang secara fizikal dan pernah juga cuba membaling asid ke wajah wanita tersebut. Selepas menyebabkan kematian Balsom, Horwood ditahan pihak polis, diberikan perbicaraan yang kemudiannya menyebabkan dia berhadapan hukuman gantung.

Beberapa cubaan rakan Horwood mahu mengambil mayat rakan mereka itu memaksa pihak hospital melakukan proses pengasingan pada mayat Horwood. Tulang dan tengkoraknya disimpan sementara kulitnya pula dikeringkan, bagi digunakan untuk menjilid buku rekod jenayah masyarakat di situ.

Sebagai hukuman, sehingga kini tulang Horwood dipamerkan di Universiti Bristol lengkap dengan tali yang digunakan untuk menggantungnya kekal pada kedudukan asal. Kulitnya pula yang dijadikan pembalut buku rekod, kini disimpan di Muzium Bristol sebagai memperingati penjenayah pertama yang dihukum gantung di daerah tersebut.

Jika anda merasakan nasib John Horwood selepas meninggal dunia buruk - dia jauh lebih bernasib baik berbanding dengan seorang individu bernama William Burke. Burke adalah seorang penjenayah yang melakukan aktiviti jenayah bersama seorang lagi rakannya yang bernama William Hare. Hobi utama mereka berdua adalah pembunuhan dengan 16 mangsa bunuh dikenalpasti dalam tempoh 10 bulan pada tahun 1828 di Edinburgh, Scotland.

Pada zaman tersebut, kerajaan Scotland hanya membenarkan pusat-pusat pengajian perubatan menggunakan mayat-mayat penjenayah yang telah dihukum sebagai bahan uji kaji. Oleh sebab itu, amat sukar untuk sekolah perubatan mendapatkan jasad, jadi Burke dan Hare adalah pembekal utama jasad untuk seorang Doktor bernama Robert Knox.

Kegiatan mereka bertiga terbongkar selepas penduduk berjaya menemui mayat mangsa terakhir mereka, seorang wanita dan pihak polis berjaya memberkas ketiga-tiganya. Selepas perbicaraan dijalankan, Burke didapati bersalah selepas Hare mengakui Burke seorang saja bertindak membunuh kesemua mangsa. Pada 28 Januari 1829, William Burke digantung di hadapan 25,000 orang dan tiga hari berikutnya, jasadnya dibedah dan dipisahkan di hadapan khalayak ramai di teater University of Edinburgh. Sebahagian kulitnya pula hilang tidak diketahui siapa pencurinya.

Beberapa tahun kemudian, produk-produk seperti buku nota kecil dan juga bekas penyimpan kad yang dibalut kulit mula dijual kepada orang ramai. Apa yang istimewa tentang barangan seperti itu? Kulitnya diperbuat daripada kulit William Burke. Orang ramai berebut-rebut hendak memiliki barangan yang dikeluarkan.

Tengkorak Burke pula sehingga kini dipamerkan di Muzium Anatomi Sekolah Perubatan Edinburgh, sebagai rujukan para pelajar di sana.

The Skin She Lived In: Anthropodermic Books in the Historical Medical Library

Harvard scientists confirm Arsène Houssaye book is bound in human skin


Negara Nasionalis Hindu : India Tanpa Komuniti Muslim?

Majoriti penganut Islam di India mula berdepan ancaman setelah kerajaan India di bawah pimpinan Narendra Modi dan parti BJP, mula memperkenalkan dasar-dasar nasionalis yang mengutamakan kepercayaan Hindu serta langkah mendifinasikan semula apa yang ditakrifkan sebagai 'orang India.'

Diramalkan mampu melaksanakan perubahan dasar yang bakal menamakan masyarakat Muslim sebagai pendatang, wilayah Assam yang terletak berdekatan dengan sempadan Myanmar dan Bangladesh menjadi ujian pertama dasar baru kerajaan India ini. Assam adalah sebuah kawasan miskin, dengan komuniti di sana sudah diketahui bergenerasi lamanya dilahirkan di India serta mempunyai hak untuk mengundi.

Ketika ini ratusan orang sudah ditahan atas alasan - mereka sebenarnya berstatus pendatang tanpa izin atau haram.

Apa yang lebih menakutkan, kerajaan India tidak lagi mempedulikan hak-hak kemanusiaan dalam mengendalikan pelaksanaan langkah-langkah ini.

Narendra Modi dalam kempen terbarunya ini secara terbuka sedang berusaha mahu memastikan semua pihak yang disiasat untuk membuktikan status kewarganegaraan mereka - atau bersedia untuk berdepan dengan hukuman keras iaitu buang negara.

Kerajaan India baru saja melaksanakan perubahan dasar mengubah kedudukan dua wilayah yang mendapat autonomi sebelum ini iaitu Jammu dan Kashmir, kembali meletakkan bidang pemerintahan dua wilayah itu di bawah kuasa kerajaan persekutuan.

Semuanya dilakukan tanpa wujud sebarang ruang perbincangan atau diskusi di antara kerajaan pusat dengan kerajaan Jammu dan Kashmir - disokong pengaruh yang dipegang Amit Shah, menteri dalam negeri India yang dikatakan sangat berkuasa. Amit tidak lagi malu untuk menyamakan mereka yang dipercayai pendatang ini sebagai serangga anai-anai yang perlu diusir keluar kembali ke tempat asal mereka.

Di Assam, seramai 33 juta penduduknya perlu memberikan dokumen bukti bahawa mereka atau ibu bapa mereka merupakan warganegara India sebelum tahun 1971 - tahun di mana Bangladesh ditubuhkan selepas berpisah daripada Pakistan. Perkara ini tidak mudah. Ini kerana kebanyakan dokumen yang ada sudahpun berusia malahan banyak berada dalam keadaan lusuh, sehingga sukar dibaca tulisannya.

Situasi tegang di kalangan ahli masyarakat ini diburukkan lagi dengan tindakan Modi yang kelihatan sengaja mahu memperkenalkan beberapa keistimewaan khas untuk penganut agama Hindu, Buddha, Kristian dan agama-agama lain; kecuali agama Islam.

Gerakan nasionalis Hindu yang dibawa beliau mendokong matlamat mahu meletakkan satu agama sebagai agama utama, dikritik akan memulakan kempen-kempen keganasan di antara komuniti Hindu dan Muslim yang telahpun berantakan sekian lama.

Wanita seperti Noor Begum yang tinggal di sebuah pondok kecil yang kerap mengalami banjir di Assam, berdepan masalah besar setelah mendapati beliau dan ibunya dikeluarkan daripada senarai warganegara. Ayahnya dan 7 orang adik beradiknya diterima pula.

Menurut ayahnya, Noor merupakan seorang gadis India sejati. Dia faham bagaimana rasa bangga menjadi rakyat India. Setiap pagi di sekolah, dia akan bersama-sama dengan pelajar lain menyanyikan lagu kebangsaan mereka.

Tidak dapat menerima berita itu serta takut akan masa depannya menjadi semakin gelap, Noor memilih untuk menggantung dirinya, pada usia 14 tahun dalam bulan Jun 2019. Kisah seperti ini semakin kerap kedengaran di kalangan komuniti Muslim India ekoran langkah-langkah yang diperkenalkan kerajaan ketika ini.

Pemberontakan orang Islam di Kashmir berdepan dengan tentangan cara keras kerajaan India. Tembakan dilepaskan. Gas pemedih mata digunakan bagi meleraikan rusuhan. Jaringan komunikasi disekat bagi menghalang berita tentang apa yang berlaku disebarkan.

Ketika artikel ini ditulis, ratusan pemimpin masyarakat Kashmir masih lagi ditahan kerajaan India tanpa sebarang khabar berita.

Majoriti tindakan yang diambil kerajaan India jarang sekali mendapat tentangan daripada komuniti Hindu yang mendominasi kelompok masyarakat negara tersebut.

Kebanyakan di antara mereka kelihatan seakan memejam sebelah mata, memilih untuk mengelak topik-topik sensitif dan lebih gemar bercerita tentang usaha kerajaan India menghapuskan kemiskinan atau kejayaan menaikkan imej negara mereka di mata dunia.

Populariti Narendra Modi dilihat terlalu kukuh untuk dicabar mana-mana pihak dan sekiranya tidak dikekang, bakal menjadikan India sebuah negara nasionalis yang berpaksikan agama Hindu sebagai kuasa majoriti dalam tempoh beberapa tahun lagi.

Kerajaan BJP di bawah pimpinan Modi sejak tahun 2014 selepas mengambil alih kuasa dilihat sudah mula mengubah sejarah negara itu, memadamkan nama-nama tokoh beragama Islam, menukarkan elemen yang mirip Muslim dan Islam di tempat awam kepada nama baru yang mencerminkan pengaruh Hindu.

Semuanya untuk memastikan identiti baru masyarakat India dapat dibentuk, mengikut acuan yang diperkenalkan oleh Narendra Modi dan BJP.

Pada tahun 2018 selepas draf pertama senarai warganegara India melibatkan orang di Assam dikeluarkan, seramai 4 juta orang mendapati diri mereka tidak lagi diiktiraf kewarganegaraannya merangkumi orang Bengali dan majoritinya orang Muslim.

Hasil daripada saringan pertama itu, BJP meminda dasarnya membenarkan permohonan status warganegara dibuka kepada orang Hindu, Kristian, Sikh, Buddha dan Jai - tetapi tidak untuk orang Islam. Hujahnya, kerajaan India ingin membantu komuniti-komuniti minoriti terlebih dahulu berbanding kelompok masyarakat Islam yang merupakan kumpulan kedua terbesar di negara India.

Bagaimanapun, bagi mereka yang meragui hasrat kerajaan India; itu hanyalah salah satu cara kempen anti Muslim kerajaan India dijalankan.

Antara pengkritik paling hebat serta salah seorang yang dikeluarkan daripada senarai kewarganegaraan adalah Mohammed Sanaullah, seorang pesara berpangkat kapten tentera yang sudah bergenerasi hidup di negara itu - tetapi diisytiharkan sebagai pendatang tanpa izin serta dipenjarakan atas kesalahan menceroboh pada tahun 2019.

Kerajaan Assam yang dkuasai oleh pemimpin-pemimpin BJP memperkenalkan peraturan mewajibkan mana-mana individu yang diisytiharkan sebagai pendatang tanpa izin untuk menghadiri tribunal, bagi membuktikan kelayakan mereka. Kebanyakan tribunal yang dijalankan dikritik tidak adil serta banyak memihak kepada permintaan majoriti semata-mata.

Apa yang lebih membimbangkan, mana-mana warganegara India secara undang-undangnya dibenarkan mencabar status kewarganegaraan individu lain di mahkamah. Ini dilihat sebagai satu ruang yang akan digunakan sewenang-wenangnya dalam mengusir masyarakat Islam dari bumi India.

Setakat ini, 3.5 juta orang disahkan tidak mempunyai status warganegara jadi mereka tidak lagi mendapat hak penduduk sebenar. Bagi mengawal aktiviti mereka, BJP dikatakan sedang merancang pembinaan 10 kem tahanan pelarian bagi menempatkan golongan tidak bernasib baik ini.

Bagaimanapun, 10 kem itu diramal hanya mampu menempatkan berpuluh ribu orang 'pendatang' dalam satu-satu masa.

Negara Bangladesh sudah mengeluarkan kenyataan enggan menerima kemasukan 'pendatang' dari India yang beretnik Bengali atau Assam ke negara mereka. Ini bermakna akan ada jutaan orang perlu hidup sebagai pelarian dalam tempat yang selama ini bergelar tanah sendiri.

Artikel ini adalah terjemahan dan olahan semula artikel 'India Plans Big Detention Camps for Migrants. Muslims Are Afraid' yang diterbitkan pada 17 Ogos 2019 oleh New York Times.


Kisah Bagaimana Watak 'Spider-Man' Dijaja Marvel Kepada Syarikat-Syarikat Lain

Bagi peminat filem dan dunia komik zaman sekarang, untuk lebih satu dekad kita telah melalui apa yang layak dikatakan sebagai zaman kemuncak dunia sinematik filem melibatkan watak-watak dalam komik. Khasnya melibatkan watak ciptaan penerbitan popular Marvel.

Apa yang dapat kita saksikan sekarang, berbeza dengan situasi yang terjadi sebelum era millenium. Masyarakat sekarang sudah dapat menerima konsep dan filem adiwira dengan lebih baik, diangkat sebagai zeitgeist yang menarik untuk diikuti berbeza dengan era di mana filem dan komik 'superhero' hanya dianggap hobi serta kegemaran budak-budak.

Salah satu watak paling popular adalah watak Spider-Man. Populariti watak tersebut membolehkan sehingga kini banyak filem diterbitkan selain diangkat menjadi salah satu watak penting dunia sinematik Marvel.

Bagaimanapun, semua peminat filem Marvel pasti tahu hak penerbitan filem Spider-man walaupun sebuah watak ciptaan Marvel, dipegang oleh syarikat lain iaitu Sony Pictures. Mengapa ini berlaku?

Bagi kanak-kanak yang lahir pada era lewat 70-an sehinggalah 90-an, adiwira dalam televisyen ketika itu kebiasaannya hanya ditayangkan dalam produksi bajet rendah. Untuk setiap satu filem adiwira yang dianggap baik seperti Superman dan Blade; pasti ada 5 lagi filem yang gagal sepenuhnya serta dikritik.

Sebelum hak cipta penerbitan filem Spider-Man dijual ke Sony Pictures, Marvel telah pun menjual hak cipta watak paling popular mereka ini pada tahun 1985 - kepada sebuah rumah penerbitan bernama Cannon Films. Studio itu lebih terkenal sebagai sebuah penerbit filem bajet rendah, dengan perjanjian bayaran $225,000 ditawarkan Cannon Films kepada Marvel, dalam tempoh 5 tahun.

Syarat perjanjiannya mudah, Cannon Films perlu menerbitkan sebuah filem Spiderman dan sekiranya pada bulan April 1990 Cannon gagal menerbitkan filem watak tersebut, hak cipta penerbitannya akan kembali kepada Marvel. Begitulah tak pedulinya Marvel ketika itu dengan watak tersebut.

Usaha Cannon Films membangunkan skrip berakhir selepas diisytiharkan bankrap pada tahun 1989 dan semua aset dan milikan syarikat itu diambil alih sebuah syarikat bernama Pathe Communications.

Pathe pula kerana tidak terlibat dalam penerbitan filem, memindahkan hak cipta itu kepada 21st Century Film Corporation (jangan tersilap dengan 20th Century Fox pula).

21st Century Film melakukan perbincangan semula dengan Marvel dan berjaya memanjangkan tempoh had masa yang awal yang diberikan pada Cannon, dianjakkan ke tahun 1992.

Sekali lagi kepayahan melanda selepas 21st Century Film gagal mengumpulkan dana, jadi mereka memilih untuk menyerahkan hak penerbitan Spider-Man kepada Viacom, salah sebuah anak syarikat kepada Columbia Pictures.

Situasi menjadi lebih rumit selepas 21st Century Film diisytiharkan bankrap.

Syarikat yang membeli dan menyelamatkan semua aset studio tersebut adalah syarikat gergasi Metro-Goldwyn-Meyer atau MGM. Sebagai pemilik semua aset 21st Century, MGM merasakan hak cipta filem Spider-Man sepatutnya menjadi milik mereka, bukan Viacom.

Selepas beberapa perbicaraan mahkamah berlangsung ekoran saman MGM ke atas semua pihak yang terlibat, mahkamah memutuskan bahawa hakcipta penerbitan watak tersebut sepatutnya dikembalikan kepada Marvel, berikutan kegagalan pihak-pihak terlibat mematuhi perjanjian penerbitan yang telah ditetapkan yang dimeterai pada tahun 1985.

Marvel yang pada ketika itu kembali stabil melakukan rundingandengan semua pihak yang terlibat khasnya Viacom dan MGM, memilih untuk membayar sagu hati dan mencari studio baru dalam usaha menerbitkan filem Spider-Man. Tidak lagi mahu tersilap pilih, Marvel memilih untuk menyerahkan hak cipta penerbitan filem Spider-Man kepada Sony Pictures pada tahun 1999, dengan yuran pelesenan sebanyak $7 juta.

3 tahun selepas itu, Sony menerbitkan filem blockbuster 'Spider-Man', lakonan Tobey Maguire dan arahan pengarah legenda Sam Raimi, benar-benar meletupkan demam filem adiwira yang pada ketika itu sudah pun mula naik selepas penerimaan baik terhadap filem 'X-Men' dan 'Blade.'

Sambutan terhadap trilogi filem Spider-Man terbitan Sony sangat-sangat memberangsangkan, dengan filem keduanya dianggap antara filem adiwira terbaik.

Bagaimanapun, selepas tekanan kewangan yang melanda Sony Pictures memaksa syarikat tersebut menjual hak penjualan dan pengeluaran barangan mainan melibatkan watak dalam siri Spider-Man kembali kepada Marvel pada tahun 2011.

Selepas pulih, Sony Pictures bertindak menerbitkan trilogi filem baru Spider-Man dengan filem pertama diterbitkan pada tahun 2012, menampilkan Andrew Garfield pula sebagai pemegang watak utama.

Filem keduanya keluar pada tahun 2014, perancangan tambahan sebuah lagi filem menjadikan empat filem semuanya bakal terbit pada tahun 2016 dan 2018. Beberapa perancangan lain adalah untuk mewujudkan dunia sinematik khas Spider-Man diumumkan, termasuklah rancangan penerbitan filem yang bakal menggabungkan watak tersebut dengan musuh ketatnya - Venom.

Bagaimanapun, 'The Amazing Spider-Man 2' walaupun mendapat ulasan yang baik, gagal mencapai angka kutipan yang disasarkan menyebabkan Sony terpaksa merombak semula rancangan besar mereka.

Pada tahun 2015, selepas desas-desus tersebar; Sony dan Marvel mengumumkan bahawa watak Spider-Man akan muncul dalam siri dunia sinematik Marvel, bergabung dengan banyak watak Marvel lain seperti Iron Man dan Thor. Selain itu, Andrew Garfield juga diumumkan akan digantikan dengan pelakon baru iaitu Tom Holland.

Ini membuktikan Sony telah pun menghentikan kebanyakan rancangan mereka sebelum itu bagi membenarkan pihak Marvel mengambil alih hala tuju watak Spider-Man buat sementara.

Pengumuman itu mendapat sambutan hangat dan kita sudah tahu apa yang berlaku kepada Spider-Man selepas itu; watak itu muncul kali pertama dalam filem 'Captain America : Civil War' sebelum menjadi bintang utama dalam filem sendiri 'Homecoming', seterusnya terlibat dalam peperangan menentang Thanos dalam 'Infinity War' dan 'Endgame' - sebelum kembali dalam filem 'Far From Home' yang meletakkan dia berdepan seteru baru Mysterio.

Walaupun sudah muncul dalam dua filem, kedua-dua filem itu sebenarnya harus kita sedari diterbitkan sepenuhnya oleh Sony dengan pihak Marvel dibenarkan oleh Sony untuk menentukan hala tuju skrip dan jalan ceritanya.

Dalam perjanjian awal antara kedua-dua syarikat, Sony bersetuju membenarkan Spider-Man muncul dalam filem Avengers dan membenarkan Marvel mengutip 5% daripada jumlah kutipan pertama filem-filem solo Spider-Man terbitan Sony.

Bagaimanapun, melihat sambutan yang menggalakkan terhadap filem 'Homecoming' serta 'Far From Home', Disney yang ketika ini merupakan syarikat induk kepada Marvel mahu melakukan perjanjian baru dengan pecahan 50-50 di antara Sony dan Disney, atas semua kutipan filem solo Spider-Man.

Cadangan ini bagaimanapun tiada keperluan kepada Sony, kerana tidak ada sebab untuk mereka menerima permintaan. Selama ini Sony Pictures yang menanggung kos penerbitan filem-filem Spider-Man, bukan Marvel atau Disney.

Sama ada akan wujud jalan keluar dalam perbincangan kedua-dua syarikat, kita tunggu dan lihat sahajalah. Pasti ada penonton akan merasakan agak rugi sekiranya watak Spider-Man kembali dikuasai sepenuhnya Sony tanpa ada campur tangan Marvel dan Disney. Apatah lagi apabila yang terkorban adalah perancangan untuk menjadikan Spider-Man sebagai salah satu watak besar dalam siri sinematik Marvel, yang sedang memasuki fasa seterusnya.

Tetapi Sony sudahpun membuktikan mereka sebenarnya faham bagaimana mahu menerbitkan filem Spider-Man dengan baik. Siri trilogi pertama Spider-Man masih lagi menghiburkan dan relevan walaupun sudah berusia berbelas tahun dan dua filem Spider-Man lakonan Andrew Garfield sebenarnya cukup seronok untuk ditonton.

Kejayaan filem 'Venom' yang menampilkan aktor hebat Tom Hardy daripada segi penataan jalan cerita serta kutipan di panggung juga tidak boleh dipandang ringan, jadi tidak ada sebab untuk peminat-peminat Spider-Man merasa kecewa seandainya isu ini tidak menemui penyelesaian.

Sama ada Marvel terlibat atau tidak dengan filem Spider-Man selepas ini, watak Spider-Man berada dalam tangan pihak yang tahu bagaimana membikin filem Spider-Man yang baik.

Apa yang Marvel lakukan terhadap watak Spider-Man satu masa dulu - menjaja watak ini kepada syarikat lain, merupakan tindakan yang perlu mereka lakukan bagi menjamin kelangsungan syarikat tersebut. Kini, Marvel yang sudah di bawah Disney berubah menjadi gergasi industri hiburan yang sangat sukar ditandingi dari segi kemampuan kewangan mereka.

Selepas berulang kali menonton filem 'Spider-Man - Into the Spider Verse', penulis merasakan di antara semua filem Spider-Man yang diterbitkan dalam 5 tahun lepas, filem animasi itulah filem terbaik watak manusia labah-labah itu. Siapakah tenaga di sebalik filem itu? Sepenuhnya Sony, bukan Marvel, bukan Disney.


Kisah Benar "Tarzan" yang Tinggal di Dalam Hutan Dan Terasing Selama 41 Tahun

Ini adalah kisah mengenai seorang lelaki bernama Ho Van Lang, 47, yang digelar sebagai 'Tarzan sebenar'. Lang dan bapanya Ho Van Thanh, 88, telah menghabiskan masa selama 41 tahun tinggal di dalam hutan di daerah Tay Tra di wilayah Quang Ngai selepas melarikan diri dari Perang Vietnam.

Kisah mereka kedengaran seperti sebuah filem Hollywood seperti Tarzan atau Mowgli. Pasangan anak beranak itu membina rumah di atas pokok, memakai pakaian daripada kulit kayu dan memburu haiwan liar untuk dijadikan makanan. Mereka berdua tidak mempunyai hubungan dengan dunia luar atau manusia lain selama lebih empat dekad.

Thanh yang merupakan seorang veteran tentera telah memutuskan untuk melarikan diri dari kampungnya pada tahun 1972 bersama anaknya, Lang, yang ketika itu berusia hampir dua tahun setelah bom Amerika Syarikat membunuh isteri dan dua orang anaknya yang lain.

Mereka telah ditemui oleh penduduk tempatan pada tahun 2013 dan kini cuba menyesuaikan diri zaman moden apabila tinggal di sebuah rumah berhampiran hutan.

Pada penghujung 2015, pengarah urusan Docastaway iaitu Alvaro Cerezo telah memilih untuk bertemu Lang dan bapanya. Dia ingin mengetahui bagaimana Lang dan bapanya mampu bertahan begitu lama hidup di hutan. Malah, Cerezo menghabiskan masa selama lima hari tinggal di hutan di mana Lang pernah tinggal.

Cerezo menulis di dalam blognya bahawa Lang sebenarnya bersemangat dan teruja untuk kembali tinggal di hutan. Cerezo juga menyatakan bahawa, pada awalnya dia hanya berniat untuk mempelajari teknik survival daripada Lang.

Tanpa disedarinya, dia sebenarnya telah bertemu dengan seorang lelaki dengan perwatakan paling menarik pernah ditemuinya. Atas sebab itu, Cerezo memutuskan untuk lebih menikmati masa yang diluangkannya bersama 'tarzan sebenar' itu.

Cerezo berkata Lang boleh bercakap sedikit bahasa ibundanya tetapi tidak tahu konsep masa selain waktu siang dan malam. Lang juga tidak tahu sumber tenaga lain selain api dan matahari.

Lang benar-benar tidak tahu apa yang berlaku di dunia luar kecuali apa yang diceritakan oleh bapanya tentang kapal terbang yang sering terbang merentasi awan. Thanh telah mengehadkan banyak maklumat yang disampaikan kepada anaknya tentang dunia luar. Malah, Lang tidak mengetahui bahawa kaum wanita wujud di dunia.

Selama empat dekad, Lang dan Thanh tinggal di lima tempat berbeza tetapi di lembah gunung yang sama. Mereka membina rumah kayu yang terletak di atas pokok. Mereka minum air daripada sungai dan mempunyai diet pemakanan yang berbeza-beza.

Mereka biasanya memakan buah-buahan, sayur-sayuran, madu dan pelbagai jenis daging termasuk monyet, tikus, ular, cicak, katak, kelawar, burung dan ikan. Cerezo berkata, tiada bahagian haiwan yang dibazirkan Lang dan bapanya.

Pasangan anak beranak itu sentiasa membiarkan api yang mereka bina menyala. Mereka juga membuat pelbagai peralatan seperti peralatan untuk makan dan memasak dari bahan yang mereka temui dalam hutan.

Kehidupan mereka berdua dalam hutan berjalan lancar selama empat dekad sehinggalah kesihatan Thanh mula merosot. Disebabkan keadaan mental ayahnya yang semakin lemah, Lang menghabiskan beberapa tahun terakhirnya di hutan dalam keadaan tertekan dan bimbang.

Lang sentiasa berjaga pada waktu malam sekiranya bapanya memerlukan sesuatu atau sakit. Apabila Lang dan bapanya ditemui oleh penduduk kampung, mereka dibawa ke kampung berhampiran dengan menaiki kereta. Lang dan bapanya terkejut dengan kemodenan yang disaksikan mereka.

Pada waktu malam, Lang sangat teruja melihat cahaya yang dihasilkan daripada mentol lampu. Lang memberitahu penduduk kampung bahawa cahaya mentol itu adalah sesuatu yang amat luar biasa.

Buat pertama kalinya juga, Lang menonton televisyen sejak diceritakan oleh bapanya sewaktu dia masih muda. Dia diberitahu bahawa orang yang dilihatnya di dalam TV itu sebenarnya tidak berada 'dalam' kotak TV itu.

Walaupun Lang banyak didedahkan dengan teknologi moden di kampung tempat tinggalnya, dia masih tidak berapa faham mengenai peraturan sosial. Cerezo berkata bahawa Lang seperti seorang bayi. Dia sering meniru mimik muka dan suka main sembunyi-sembunyi.

Bagi Thanh pula, dia tidak dapat menyesuaikan diri di kampung itu dan ingin kembali semula hidup di hutan sama ada anaknya Lang ikut atau tidak. Manakala Lang pula gembira kerana semakin menyesuaikan diri dengan kehidupan barunya itu.

1. Kisah Tarzan sebenar yang tinggal di hutan selama 41 tahun

3. Hidup terasing dari tamadun moden setelah lari dari perang


3 Wanita Tercela Dalam Al-Quran Yang Patut Menjadi Peringatan

Kitab Al-Quran terkandung pelbagai jenis pengajaran serta panduan yang sempurna, sebagai panduan kepada umat-umat akhir zaman dalam meneliti hidup yang semakin lama semakin mencabar.

Dalam al-Quran terkandung banyak peringatan tentang larangan-larangan melalui kisah-kisah penceritaan yang terkandung, pernah berlaku satu masa dahulu agar kita dapat mengambil iktibar daripadanya.

Salah satu peringatan yang disampaikan secara terang adalah berkenaan kisah 3 orang wanita yang dikutuk dan dicela Allah swt, melakukan kemungkaran yang tidak boleh dimaafkan. Siapakah 3 wanita itu?

Nabi Nuh as. merupakan Rasul ketiga selepas tamatnya zaman Nabi Adam as. serta Nabi Idris as. dan isterinya pula, walaupun tidak disebutkan namanya di dalam kitab suci al-Quran; dikatakan wanita bernama Wahilah atau Wafilah.Ini berdasarkan kepada tafsiran kitab Tafsir al-Jalalain, kitab tafsir yang ditulis oleh Jala ad-Din al-Mahalli dan anak muridnya, Jalal ad-Din as-Suyuti sekitar awal abad ke 16.

Walaupun bersuamikan seorang lelaki yang diangkat menjadi utusan Allah swt. di muka bumi, malangnya Wahilah sekadar berlakonkononnya turut sama berpegang dengan ajaran suaminya. Selama lebih 950 tahun Nabi Nuh as. berdakwah mengajak umat beliau ke jalan yang betul, tidak ramai yang mahu mempercayai kata-katanya.

Ada pendapat mengatakan Wahilah bukan sahaja tidak mempercayai secara rahsia, malahan turut sama mengajak orang ramai memboikot usaha Nabi Nuh as, memujuk mereka yang tertarik untuk tidak mempercayai kata-kata suaminya sendiri sehingga sanggup mengatakan suami sendiri sudah gila. Perkara-perkara yang sepatutnya menjadi bualan hanya antara pasangan suami dan isteri juga dihebohkan, sebagai usaha Wahilah mahu merendahkan darjat Nabi Nuh as.

Selepas mendapat perintah Allah swt. bagi membina bahtera menyelamatkan pengikutnya yang nyata tidak ramai, Nabi Nuh as. dikatakan tetap cuba memujuk isterinya namun usaha Baginda gagal. Atas perbuatannya itu, Wahilah dicerca Allah swt. sendiri, disifatkan sama seperti seorang kafir walaupun bersuamikan seorang utusan Allah swt. di muka bumi.

Wa'ilah adalah nama kepada isteri Nabi Luth as., Rasul Allah yang diutuskan kepada kaum Sadum, kaum yang mengamalkan cara hidup homoseksual atau dalam bahasa Melayu; kaum yang gemar bersemburit. Malangnya, kaum Sadum ini bukan setakat gemar bersemburit - yang wanitanya pun turut sama gemarkan wanita lain.

Usaha dakwah yang dilakukan Nabi Luth as. tidak berjaya, malahan Nabi Luth as. sendiri ditempelak balik, dicabar supaya berdoa untuk diturunkan azab pada mereka. Merasa sedih melihat reaksi kaumnya sendiri, Nabi Luth berdoa supaya petunjuk dapat diberikan kepada mereka. Allah swt. mengutuskan malaikat Jibrail, Mikail dan Israfil untuk bertemu dengan Nabi Luth as, dalam rupa paras menyerupai lelaki kacak.

Selepas menjemput ketiga-tiga lelaki itu ke rumahnya secara sembunyi, kerana Baginda dilarang daripada menerima tetamu di rumah serta takut kehadiran lelaki-lelaki kacak itu oleh kaumnya yang bernafsu binatang; Wa'ilah yang bertanggungjawab melindungi rahsia Nabi Luth as. menyelinap keluar memberitahu tentang kumpulan lelaki kacak itu ada di rumah mereka.

Pengkhianatan Wa'ilah ini merupakan satu perkara terkutuk yang membuktikan dirinya tidak lagi dapat melindungi hal-hal rumahtangga mereka berdua, menderhakai suami seterusnya meletakkan dia dalam kelompok penghuni neraka.

Sekiranya dua wanita di atas mempunyai status sebagai isteri kepada seorang Rasul, Arwa binti Harb atau turut sama dikenali dengan nama Ummu Jamil merupakan makcik kepada Nabi Muhammad saw.

Apa yang membezakan Arwa berbanding Wahilah dan Wa'ilah adalah Arwa adalah satu-satunya wanita yang sanggup melakukan kecederaan fizikal pada anak saudaranya sendiri.

Arwa adalah anak kepada Harb bin Umayya, ketua orang-orang Mekah serta adik kepada Abu Sufyan, salah seorang penentang kuat ajaran Islam sebelum abangnya menerima Islam sepenuh hati.

Apa yang lebih penting, hidup Arwa sangat dipengaruhi suaminya, nama yang sangat terkenal di kalangan umat Islam iaitu Abu Lahab; pakcik saudara Rasulullah saw. Atas perkahwinan mereka berdualah, Arwa mendapat status sebagai makcik kepada Nabi Muhammad saw.

Suaminya terkenal sebagai salah seorang penentang Islam paling kuat dan Arwa turut sama menyokong perjuangan suaminya melalui pelbagai cara. Dia akan bertindak meletakkan duri-duri di sepanjang laluan yang diketahui kerap digunakan Rasulullah saw. untuk menyakiti anak saudaranya itu. Bohong dan fitnah sudah jadi makanan ruji dia dalam usaha merendahkan martabat anak saudaranya.

Kemuncak kebencian Arwa kepada Rasulullah saw. berlaku selepas turunnya surah al-Masad yang secara terbuka menyebut nama suaminya, ekoran daripada tindakan Abu Lahab mencerca dan mengeji Nabi Muhammad saw. secara terbuka. Dalam firman Allah swt. yang meletakkan mereka suami isteri sebagai penghuni neraka, Arwa dinamakan sebagai 'pembawa kayu bakar'.

Secara metaforanya, istilah itu boleh membawa maksud kehidupan Arwa di dunia bergelumang dengan fitnah dan fitnahnya menyebabkan masyarakat berpecah-belah. Ada pendapat lain mengambil nama jolokan itu sebagai petanda Arwa sendiri akan membawa kayu di neraka bagi membakar suaminya.

Mengetahui dirinya dicerca sedemikian rupa, Arwa mengumpul beberapa biji batu untuk dilontarkan pada Rasulullah saw. Setelah tiba di kawasan di mana Rasulullah berada, Arwa mendapati hanya Abu Bakar, salah seorang sahabat Baginda ada di situ. Arwa berpesan kepada Abu Bakar supaya mengingatkan Nabi Muhammad perlu berhati-hati sekiranya bertemu dengannya - kerana dengan batu-batu ini, dia akan memecahkan mulut Rasulullah saw.Dia tidak tahu Rasulullah saw. ada di situ di sebelah Abu Bakar ekoran pandangannya ditutup oleh Allah Yang Maha Kuasa.


5 Sejarah Disebalik Logo Studio Filem Terbesar Dunia

Anda pasti salah seorang peminat filem kan? Kalau tak pun, sekurang-kurangnya pernah menonton filem.

Perasan tak setiap kali sebelum bermulanya sebuah filem, pasti akan ada visual atau animasi yang memaparkan logo studio-studio yang menghasilkan filem itu. Tidak semua studio mempunyai logo yang boleh dikatakan mampu membentuk 'pop-culture' tetapi bagi lima logo di bawah, tak dinafikan rekaan-rekaannya mempunyai visual yang mempunyai sejarah beratus tahun lamanya.

Tahukah anda sedikit kisah di sebalik logo-logo studio filem terbesar dunia ini? Berikut adalah lima sejarah ringkas logo studio filem yang sering menghiasi filem-filem kegemaran kita.

Salah satu logo paling mudah diingati berikutan penggunaan singa hidup yang menjadi fokus kepada logo ini - singa ikonik ini sudah menghiasi logo MGM sejak tahun 1916 lagi. Apa nama singa itu? Secara rasminya singa itu dinamakan sebagai Leo, tetapi setakat ini watak sebenar singa itu dimainkan oleh 7 ekor singa yang berlainan. Hanya satu benar-benar bernama Leo.

Rekaan asal logo ini sebenarnya diinspirasikan oleh rekaan logo tempat di mana Howard Dietz, pegawai pemasaran studio Columbia Pictures belajar iaitu Columbia University. Ketika itu Columbia Pictures masih lagi menggunakan nama Goldwyn Pictures.

Selepas dibeli oleh Marcus Loew pada tahun 1924, Loew menggabungkan Goldwyn Pictures dengan studio milik beliau iaitu Metro Pictures Association dan juga sebuah lagi studio bernama Louis B.Mayer Studio - menubuhkan Metro-Goldwyn-Mayer Studio atau MGM. Jika anda lihat pada logo MGM tertera teks 'Art' Gratia Artis'; frasa itu membawa maksud 'seni hanya dihasilkan untuk seni.'

Logo Columbia Pictures semasa awal penubuhan syarikat tersebut pada tahun 1924 memaparkan seorang wanita mirip tentera Roman, lengkap dengan perisai berdiri sambil memegang tangkai gandum di tangannya.

Hanya pada tahun 1926 logo Columbia Pictures mula memaparkan seorang wanita berdiri memegang obor di tangan kanannya. Siapakah wanita dalam logo itu? Beliau dinamakan sebagai 'Miss Columbia' atau 'Lady Columbia', personafikasi budaya Amerika Syarikat dalam bentuk manusia. Nama personafikasi ini pula diambil daripada nama tokoh besar Christopher Colombus.

Wanita yang menjadi model kepada personafikasi itu yang sehingga kini boleh dilihat dalam logo Columbia Pictures, merupakan wanita bernama Jenny Joseph seorang pereka grafik. Dalam sesi fotografi yang dilakukan pada tahun 1992, Jenny hanya memegang sebatang tiang lampu sebagai ganti obor.

Logo studio ini tidak banyak berubah kecuali penambahbaikan dilakukan pada kualiti visual serta komposisinya. Direka oleh seorang animator bernama Emil Kosa Jr - berikutan ketiadaan teknologi komputer ketika itu, Emil menggunakan lukisan yang dibuat di atas kaca dan teknik gerak henti bagi menghasilkan pergerakan yang diingini.

Selepas perubahan format pada saiz filem berlaku sekitar tahun 1950-an, seorang artis bernama Ricky Longo ditugaskan untuk menghasilkan semula visual logo tersebut dalam bentuk skrin lebar.

Filem 'Star Wars' menjadi filem pertama di mana audio yang dimainkan ketika animasi logo itu terus bersambung dengan audio filem, menghasilkan kesan yang unik dan segar untuk peminat filem ketika itu. Logo 20th Century Fox yang ada sekarang pula merupakan hasil animasi studio Blue Sky, syarikat yang sangat terkenal dengan siri filem animasi 'Ice Age' dihasilkan pada tahun 2009.

Walaupun mengekalkan tema yang hampir serupa iaitu planet yang dikelilingi teks sejak mula lagi, pada mulanya logo Universal tidak memaparkan planet bumi tetapi lebih mirip dengan planet Zuhal. Hanya pada tahun 1923, visual planet itu digantikan dengan visual yang lebih mirip dengan bumi serta menjadi asas kepada logo Universal sekarang.

Bagi mencantikkan lagi animasi yang ada, visual kapal terbang ditambah pada era 1930-an mengelilingi bumi, sebelum pelbagai lagi animasi menarik ditambah bagi menghasilkan variasi logo yang berbeza-beza.

Untuk meraikan ulang tahun ke 100 penubuhan studio ini, Weta Digital - studio yang terkenal dalam penghasilan kesan visual filem 'Lord of the Ring's diberikan tanggungjawab mengolah semula logo Universal untuk terbitan pada tahun 2012.

William Hodkinson merupakan seorang pemilik panggung wayang di Utah, Amerika Syarikat. Sistem bayaran pendahuluan bagi mendapatkan hak pengedaran eksklusif yang beliau bangunkan bagi pengedaran filem ketika itu, menjadi batu asas kepada sistem yang digunakan ketika ini.

Hasil daripada kejayaan dalam perniagaan, Hodkinson memilih untuk menggabungkan perniagaannya dengan sebuah syarikat pengeluar filem, bagi membolehkan beliau menghasilkan filem sendiri. Semasa berjalan di New York, Hodkinson ternampak sebuah bangunan yang dinamakan Paramount.

Objek apa yang mampu menjadi simbol kepada makna 'Paramount'? Gunung! Hodkinson duduk di pejabatnya, melukis di atas kertas sebuah gunung tinggi dengan bintang-bintang mengelilingi puncaknya.

Tidak diketahui gunung mana yang menjadi inspirasi kepada logo tersebut, namun banyak pihak menyebut tentang sebuah gunung bernama Ben Lomond yang terletak di Scotland sebagai lokasi dunia nyata gunung itu.

Pada tahun 1987, Paramount mengupah seorang artis bernama Dario Campanile untuk menghasilkan lukisan gunung tersebut dan logo itu digunakan sehinggalah tahun 2002. Hasil teknologi yang semakin canggih membolehkan logo ikonik ini dihasilkan menggunakan komputer dengan kesan visual yang lebih terperinci. Logo Paramount yang sebelum itu lebih statik, kini mempunyai hasil animasi yang lebih dinamik dan segar.


'Virtual Social Media Influencer' : Trend Baru Manusia Yang Membimbangkan

Anda pasti pernah mendengar istilah 'social media influencer' kan? Dalam zaman sekarang orang ramai berebut nak meletakkan diri mereka sebagai seorang influencer, menggunakan platform media sosial sebagai alat untuk 'mempengaruhi masyarakat.'

Bagaimanapun, kecanggihan teknologi yang ada dalam penghasilan grafik dan animasi maya membuatkan ada pihak mula mengambil kesempatan mencipta 'social media influencer' yang sebenarnya tidak wujud, tetapi hanya ada dalam ruangan maya?

Tak percaya? Perkara ini memang benar-benar berlaku sama ada anda sedari atau tidak. Itu yang menakutkan pada penulis. Kita sedang hidup dalam zaman di mana amat sukar sekali untuk seseorang mampu membezakan antara realiti dan fantasi - walaupun dia seorang berilmu.

Salah satu sebab mengapa 'personaliti maya' mula menjadi perhatian, adalah disebabkan keperluan syarikat-syarikat pengiklanan untuk mencipta trend-trend terkini yang mahu dipasarkan pada bakal pembeli.

Bagaimanapun, berikutan daripada sifat-sifat manusia yang tentulah mahukan ganjaran di atas usaha yang ditagih, syarikat-syarikat pengiklanan ini mula 'mencipta' sendiri watak-watak maya; bagi membantu pengiklanan mereka.

Daripada perspektif pengiklan, wujud banyak faedah menggunakan personaliti maya berbanding manusia sebenar.

Syarikat tidak lagi perlu menangani masalah melayan kerenah-kerenah dan permintaan yang hadir daripada model atau peragawati. Soal bayaran juga sudah pastilah jauh menjimatkan - kerana 'personaliti maya' ini tidak perlu dibayar gaji. Selain itu, personaliti maya juga mampu 'bekerja' 24 jam sehari, 7 hari seminggu, 365 hari setahun tanpa henti.

Untuk menceritakan tentang personaliti maya - tak sah sekiranya kita tidak menceritakan tentang personaliti maya pertama yang benar-benar popular : Lil Miquela.

Pada tahun 2016, sebuah akaun Instagram di bawah nama Lil Miquela diwujudkan dengan muat naik pertama pada 22 April 2016. Menurut maklumat yang dipaparkan dalam akaun tersebut, Miquela merupakan seorang wanita berusia 19 tahun, berketurunan Amerika-Brazil dan menetap di California. Nama sebenarnya adalah Miquela Sousa.

Miquela gemar memuat naik gambar-gambar yang sangat cantik sehingga satu ketika, dia berjaya mengumpul lebih 1.5 juta pengikut di Instagram sahaja. Kebanyakan orang memuji bagaimana Miquela sangat fotogenik dalam setiap gambar, malahan fesyen yang dipakai setiap hari juga mencetuskan trend yang diikuti peminat-peminatnya.

Apa yang sangat menakutkan, walaupun sejak mula sudah dikhabarkan tentang status sebenar Lil Miquela yang tidak wujud, pengikut-pengikutnya seakan-akan tidak mempedulikan perkara itu. Semua perkongsiannya yang ditulis mirip seorang wanita muda sebenar diberikan maklum balas sama seperti manusia biasa dan ramai mahu Lil Miquela benar-benar ada.

Berikutan pengaruh Lil Miquela yang semakin hebat, peluang karier lain mula terbuka untuknya. Pada bulan Ogos 2017, Lil Miquela mengeluarkan lagu pertama beliau. Lil Miquela mula menerima tawaran untuk menjadi peragawati bagi jenama terkenal seperti Prada dan Chanel.

Pada pertengahan 2018, syarikat yang mencipta dan menguruskan akaun Lil Miquela, Brud mendapat suntikan dana tambahan daripada Silicon Valley di Amerika Syarikat. Bulan Mei 2019, jenama Calvin Klein mencetuskan kontroversi setelah menggabungkan model Bella Hadid dengan Lil Miquela dalam keadaan berciuman, dalam salah satu kempen promosi mereka.

Selain Lil Miquela, wujud beberapa lagi personaliti maya yang dilihat semakin hari, mampu mengambil tempat seterusnya menggantikan manusia-manusia sebenar sebagai personaliti yang harus dijulang masyarakat. Dua lagi personaliti yang diuruskan oleh syarikat yang sama dinamakan sebagai Bermuda dan Blawko.

Supermodel maya pertama dunia juga telah dicipta - dinamakan Shudu, seorang wanita kulit hitam rekaan seorang jurufoto fesyen bernama Cameron James Wilson. Selepas mendapat pujian daripada peragawati terkenal dunia Tyra Banks berikutan rupa mirip Shudu yang menyerupai manusia sebenar, perniagaan Wilson sebagai agensi peragaan maya mula berkembang.

Wilson menubuhkan 'The Diigitals', sebuah agensi peragaan digital sepenuhnya yang 'menggajikan' 7 orang model terkenal dengan Shudu menjadi perhatian. Artikel-artikel berkenaan Shudu mula dipaparkan di majalah-majalah berpengaruh seperti Vogue melonjakkan lagi watak tersebut di mata masyarakat.

Walaupun figura-figura maya yang kami senaraikan di atas mengecapi populariti yang meluas pengaruhnya, bagi mereka yang mahir sudah pasti masih mampu mengenalpasti perbezaan di antara manusia sebenar dan figura maya. Bagaimana pula sekiranya jurang kedua-duanya dirapatkan lagi sehingga kita pun sukar untuk mengetahui kebenaran?

Pada awal tahun 2019, dunia media sosial dikejutkan dengan kemunculan seorang personaliti baru bernama Imma, gadis muda dari Jepun di Instagram. Watak 'Imma' yang dihasilkan oleh sebuah syarikat grafik dari Jepun bernama ModelingCafe benar-benar menguji minda kita tentang perbezaa ilusi serta dunia nyata.

Dengan menggunakan teknik penggabungan di antara kepala dalam bentuk maya dengan tubuh serta latar belakang dunia nyata, watak Imma yang mereka hasilkan benar-benar mampu mencapai apa yang dikatakan sebagai ilusi maya sempurna.

Walaupun setakat ini belum mampu melawan populariti yang berjaya dicapai oleh kempen-kempen melibatkan Shudu mahupun Lil Miquela yang memulakan segalanya, diramalkan 'Imma' bakal menjadi personaliti maya yang besar berikutan trend dunia ketika ini yang tergilakan elemen-elemen Asia yang dibawa oleh Jepun dan Korea Selatan.

Kami tinggalkan anda dengan satu persoalan - adakah anda, sebagai pengguna internet dan media sosial mahu menuruti perkongsian-perkongsian yang dimuatnaik oleh personaliti atau figura maya?

Benarkah mereka benar-benar mampu mempengaruhi anda dan adakah kita waras, sekiranya kita benar-benar dipengaruhi mereka?


Kisah Sukan Rebahkan Lembu Dengan Kung Fu Yang Popular di China

Seorang guru kungfu, Ren Ruzhi, akan masuk ke dalam gelanggang sebanyak beberapa kali dalam seminggu untuk bertarung dengan lembu jantan yang garang. Biasanya, lembu yang menjadi pesaingnya itu mempunyai berat lima kali ganda berbanding Ruzhi dan mampu membunuhnya.

Pertarungan dengan lembu menggunakan seni bela diri itu membuatkan ibunya risau. Namun, lelaki berusia 24 tahun itu tidak pernah mengalami sebarang kecederaan.

Bahkan, Ruzhi dari wilayah Zhejiang memberitahu Reuters bahawa pertarungan dengan lembu adalah sesuatu yang amat mengujakan. Ia melambangkan keberanian seorang lelaki.

Bagi seorang lagi peserta, Li Bo, pada mulanya dia berasa takut kerana sedar akan bahaya berhadapan seekor lembu jantan dan tanduknya yang tajam. Walau bagaimanapun, sebagai seorang pengamal kung fu dia menggunakan kebolehannya itu untuk mengatasi lawannya yang besar dan garang itu.

Tidak seperti pertarungan atau laga lembu Sepanyol yang lebih terkenal, pertarungan lembu di China tidak melibatkan sebarang pedang atau kecederaan ngeri pada haiwan itu. Di China, sukan ini lebih kepada penggunaan pergerakan gusti, kemahiran dan kelajuan kung fu untuk menumbangkan haiwan seberat 450 kg ini.

Seorang peminat sukan ini yang berusia 41 tahun, Hua Yang, berpendapat bahawa sukan pertarungan lembu di Sepanyol adalah lebih kepada persembahan atau pertunjukan.

Pertarungan lembu di China pula adalah satu pertandingan yang benar-benar menguji kekuatan manusia melawan lembu. Banyak kemahiran yang diperlukan dalam pertarungan ini dan pada masa yang sama ia juga berbahaya.

Menurut Han Haihua, sukan ini memerlukan keadaan fizikal yang tinggi. Oleh itu, peserta perlu berlatih secara intensif bagi mencapai tahap yang baik. Haihua yang merupakan bekas penggusti profesional itu adalah jurulatih sukan pertarungan lembu di Sekolah Kung fu Haihua yang dibukanya di Jiaxing.

Haihua yang merupakan etnik Muslim Hui berkata, sukan pertarungan lembu ini pertama kali dikenali di peringkat kebangsaan ialah pada 1982 di Sukan Kebangsaan Etnik Minoriti. Pada waktu itu, Haihua berjaya menjatuhkan seekor lembu jantan yang besar ke tanah.

Haihua menggelarkan gaya pertarungan lembu yang diajarnya sebagai "letusan kuasa qigong yang kuat", gabungan kemahiran dan kelajuan seni bela diri dengan teknik gusti tradisional.

Cara peserta memainkan sukan pertarungan lembu di China adalah dengan menghampiri lembu, memegang kedua-dua tanduk haiwan itu, memulas atau memutar kepalanya sehingga lembu jantan itu tumbang.

Haihua memberitahu lagi, peserta perlu menumpukan semua tenaga pada satu titik untuk menumbangkan lembu dalam masa yang singkat. Setiap peserta diberi masa tiga minit dalam satu pusingan untuk menumbangkan lembu. Sekiranya kepenatan atau gagal berbuat demikian, peserta lain boleh masuk ke dalam gelanggang untuk meneruskannya.

Lembu-lembu yang bertanding juga dilatih sebelum memasuki gelanggang. Haiwan ini diajar bagaimana untuk berdiri dengan kedudukan kaki yang betul dan melawan daripada dijatuhkan peserta. Haihua berkata, lembu adalah haiwan yang pintar dan boleh berfikir seperti manusia.

Walaupun haiwan-haiwan yang terlibat dalam pertarungan lembu China ini mendapat layanan yang lebih baik berbanding pertarungan lembu di Sepanyol, aktivis hak asasi haiwan percaya bahawa sukan ini kejam dan menyeksa lembu demi satu hiburan.

Jurucakap bagi kumpulan kebajikan haiwan PETA iaitu Layli Li berkata, selagi sukan ini wujud selagi itulah mereka tidak boleh menafikan bahawa lembu ini terseksa dan menderita.

Bagi Haihua dan peserta-peserta sukan pertarungan lembu China ini, mereka percaya sukan ini lebih dari sekadar hiburan. Apa yang mereka lakukan ini adalah satu displin yang telah diamalkan sejak era Muslim Hui lagi.

Pada zaman dahulu ketika menyambut Hari Raya Aidiladha, kaum Muslim Hui akan melakukan korban lembu. Bermula daripada menjinakkan lembu liar, ia menjadi satu sukan yang popular. Ia adalah campuran antara budaya Hui dan seni bela diri China.

Selain itu, seni bela diri kung fu dilihat semakin diminati semula. Sukan itu juga telah meningkatkan ekonomi di kampung-kampung terpencil apabila ramai penonton dari luar yang hadir dan hadiah lumayan yang disediakan.

1. Peserta sukan pertarungan kung fu lembu nafi seksa haiwan

2. Peserta menggunakan seni bela diri kung fu untuk menjinakkan lembu

3. Di sebalik sukan pertarungan lembu di China menggunakan kung fu


Asal-Usul Petua Halau Kucing Dengan Botol Air Merah

Sudah acapkali jugalah penulis ke rumah saudara atau kenalan, mendapati di sekeliling rumah mereka terletak botol-botol berisi air yang berwarna merah, sama ada menggunakan sirap ros atau pewarna makanan merah.

Apabila ditanya pada tuan rumah apa tujuannya botol-botol itu diletakkan di sekeliling rumah, mereka akan menjawab satu jawapan yang sama - untuk menghalau kucing.

Memang penulis akui bukan semua orang suka dengan kucing, apatah lagi apabila ada jenis kucing tak faham bahasa yang suka berak atau memancut di rumah kita. Bagaimanapun, apa yang menariknya adalah benarkah botol-botol berisi air merah benar-benar berkesan menghalau kucing daripada mendekati rumah kita?

Sekiranya anda menelaah di internet, wujud pelbagai tanggapan tentang kenapa air dalam botol mampu menghalau kucing.

Ada pihak yang mendakwa bahawa kucing takut dengan bayangan dirinya sendiri yang terhasil pada permukaan botol itu. Ada pihak berkata oleh kerana kucing takut air, sebab itulah kucing tak berani datang dekat.

Apa yang lebih menarik, ada juga pihak yang menabur mitos mengatakan air botol berwarna mampu menghasilkan daya magnetik, menyebabkan kucing tidak dapat hadir ke kawasan sekitarnya.

Jadi, persoalannya di sini kenapa ramai gunakan cecair berwarna merah sedangkan di internet, ada beberapa pihak yang mendakwa air yang perlu digunakan mesti berwarna biru. Ada juga pihak mendakwa kita perlu menggunakan air kosong.

Selain warna, kapasiti botol diisi juga berbeza-beza. Di rumah yang penulis hadiri, kebanyakannya mengisi penuh botol itu, tetapi ada juga pendapat lain menyebut botol wajib diisi separuh sahaja.

Tahu tak dari mana kepercayaan ini datang? Budaya botol plastik yang diisi dengan air ini dimulakan oleh orang Jepun, tetapi mereka hanya menggunakan air kosong sahaja!

Orang Jepun percaya bahawa kucing takut biasan yang datang daripada botol itu, jadi haiwan itu tidak akan masuk ke kawasan-kawasan yang dilarang sehingga menyebabkan ketidakselesaan. Di Jepun, amalan ini menjadi satu kebiasaan dan tidak ganjil untuk melihat barisan-barisan botol disusun sehingga adakalanya mengelilingi keseluruhan rumah.

Selain itu, botol-botol juga akan disusun di tempat-tempat terletaknya barangan elektrik seperti pendingin hawa atau lampu bagi melindungi barangan tersebut.

Di Jepun, budaya ini dikenali sebagai 'nekoyoke' atau penghalau kucing.

Di beberapa negara lain, warna air yang digunakan berbeza-beza ideanya. Ada yang mengesyorkan warna biru, ada yang mengesyorkan warna hijau. Di negara kita, penulis belum pernah melihat warna lain digunakan selain warna merah. Tak tahulah kenapa.

Di kalangan masyarakat barat pula, amalan ini dikatakan bermula sejak lewat 1970-an di New Zealand, sebelum ditiru oleh orang Australia yang menyebarkannya sehingga menjadi ikutan masyarakat Eropah.

Kami tidak tahu sama ada helah botol air berwarna ini benar-benar berkesan atau tidak. Bagaimanapun, beberapa eksperimen yang dijalankan bagi menguji kepercayaan ini telah pun membuktikan bahawa....

Semasa penulis membela kucing dulu pun, salah satu alat mainan yang kerap dimainkan kucing kesayangan penulis adalah botol air mineral berisi air. Selain itu, rancangan televisyen popular 'Mythbusters' juga telah menguji andaian ini dan mendapati kucing itu bukan saja tidak takut, malahan tidak mempedulikan langsung botol itu.

Jadi, bagaimanakah nak menghindari kucing dengan berkesan? Sekiranya anda tidak mahu bersusah payah dalam usaha menghindari kucing, salah satu cara paling berkesan adalah dengan meletakkan botol-botol berisi minyak citrus yang bersifat asli daripada sumber tumbuhan. Anda boleh dapatkan cara penghasilannya di pautan ini. Kucing amat tidak gemarkan baunya.

Setiap kali ada kucing datang, sembur saja dia dengan air menggunakan penyembur. Lama-kelamaan kucing tu akan fahamlah kawasan rumah anda kawasan larangan.


2 Saintis Gila Buang 12,000 Tan Kulit Limau Tetapi Hasilnya Mengagumkan

Pada pertengahan tahun 1990-an, satu eksperimen pemuliharaan hutan telah dilakukan oleh dua orang saintis pada satu kawasan hutan tandus di Taman Negara Costa Rica.

Projek pemuliharaan itu telah menyaksikan sebanyak 1,000 muatan trak kulit dan isi limau mandarin seberat 12,000 tan telah dibuang di kawasan hutan tandus seluas 7 ekar. Dua saintis yang memperkenalkan projek ini pada mulanya dianggap gila kerana tiada siapa yang pernah terfikir untuk melakukan perkara seperti itu.

Malangnya, projek itu terpaksa dibatalkan pada tahun kedua ia dijalankan. Eksperimen pemuliharaan hutan itu ditinggalkan serta dilupakan Akan tetapi, tiada siapa yang menyangka projek yang dijalankan itu akan meninggalkan kesan besar terhadap ekologi hutan selepas dua dekad.

Seorang pakar ekologi dari Princeton University iaitu Timothy Treuer berkata, eksperimen membaikpulih hutan itu adalah satu-satunya contoh yang pernah dia diketahuinya mampu menghasilkan penyerapan karbon tanpa mengeluarkan wang yang banyak.

Apa yang lebih mengejutkan ialah biojisim (organisma hidup) tanah di kawasan hutan tandus itu telah meningkat sebanyak 176 peratus dalam tempoh dua dekad, sama seperti sebuah hutan yang subur selama ratusan tahun.

Eksperimen ini bukan sahaja menguntungkan syarikat limau kerana dapat membuang sisa dengan percuma atau taman negara yang berkembang subur, malah ia menguntungkan semua pihak.

Rancangan pemuliharaan hutan ini bermula pada tahun 1997 apabila dua orang penyelidik iaitu Daniel Janzen dan Winnie Hallwachs telah berjumpa dengan pihak pengeluar jus oren terkenal di Costa Rica iaitu Del Oro untuk peluang yang unik ini.

Janzen dan Hallwachs mencadangkan sekiranya syarikat Del Oro bersetuju untuk mendermakan sebahagian tanahnya yang bersempadan dengan Kawasan Pemuliharaan Guanacaste kepada Taman Negara Costa Rica, syarikat itu dibenarkan membuang kulit dan lebihan limau di taman negara secara percuma.

Syarikat Del Oro bersetuju dengan perjanjian yang ditawarkan. Mereka kemudian telah membuang beribu-ribu tan kulit limau dengan anggaran muatan 1,000 trak secara berperingkat di tanah tandus itu.

Sisa buangan organik yang kaya dengan nutrien itu memberikan kesan yang begitu pantas pada kesuburan tanah tandus di taman negara itu. Kira-kira selepas enam bulan, kulit limau yang dibuang itu telah bertukar menjadi tanah liat hitam yang tebal.

Walaupun bermula dengan baik, eksperimen ini tidak bertahan lama selepas satu lagi syarikat pengeluar jus, TicoFrut, telah menyaman Del Oro dengan alasan syarikat itu mencemar dan merosakkan Taman Negara Costa Rica.

Mahkamah Agung Costa Rica kemudian berpihak kepada TicoFrut dan impian dua orang saintis itu terpaksa dilupakan. Sehubungan itu, tanah tandus tempat pembuangan kulit limau itu juga ditutup selama 15 tahun.

Pada tahun 2013, Treuer sekali lagi melawat Costa Rica untuk satu penyelidikan lain tetapi memutuskan untuk singgah di tapak pembuangan sisa limau bagi menilai semula tapak itu. Namun, pakar ekologi itu menghadapi satu masalah.

Treuer sebenarnya menghadapi masalah untuk mencari tanah tandus yang menjadi tapak pembuangan sisa limau di taman negara itu. Ini kerana, tanah gersang itu telah berubah menjadi hutan padat yang dipenuhi dengan tumbuhan menjalar.

Treuer malah tidak menjumpai papan tanda kawasan pembuang berwarna kuning setinggi enam kaki kerana dilindungi tumbuh-tumbuhan. Setelah berbelas-belas lawatan dalam masa beberapa tahun barulah dia menemui semula papan tanda itu.

Apabila pasukannya membandingkan tapak buangan sisa limau itu dengan kawasan berdekatan, mereka mendapati kawasan sisa limau itu mempunyai tanah yang lebih subur, kaya dengan organisma hidup dan kepelbagaian spesies pokok. Ini termasuklah pokok ara mempunyai ukur lilit pelukan tiga lelaki dewasa.

Tiada siapa yang benar-benar pasti bagaimanakah caranya kulit limau itu mampu menghidupkan semula tanah tandus itu dalam hanya tempoh 16 tahun. Treuer mengesyaki ia adalah disebabkan kesinambungan antara rumput invasif dan tanah yang sangat subur.

Walaupun mekanisma yang tepat bagaimana ia berfungsi masih lagi misteri, para penyelidik berharap agar eksperimen seperti ini akan menjadi inspirasi kepada projek pemuliharaan di tempat-tempat lain.

Bukan sahaja cara ini mampu menjimatkan kos pengilang dan menyuburkan tanah, hutan tebal yang subur juga dapat mengurangkan kadar pelepasan karbon terhadap atmosfera. Ini bermakna tanah yang lebih subur mampu membantu untuk menyelamatkan Bumi.

Agak menyedihkan apabila memikirkan banyak kilang-kilang yang menghasilkan sisa yang kaya dengan nutrien ini terpaksa membayar lesen untuk melupuskan sisa buangan mereka dengan cara yang kurang berkesan.

Pihak yang berkenaan perlu memikirkan cara untuk melakukan kitar semula yang lebih bijak supaya ia menguntungkan semua pihak termasuklah Bumi yang kita diami.

1. 12 ribu tan sisa limau dibuang untuk menjadi baja tanah

3. Saintis dianggap gila kerana buang sisa limau sebanyak 1000 muatan trak


7 Sebab Anda Boleh Menjadi Gila Apabila Bekerja di Kilang iPhone

Seorang pelajar graduan New York University, Dejian Zeng, telah mendedahkan kisah hitam di sebalik penghasilan produk Apple apabila dia menyamar sebagai pekerja di salah sebuah kilang pemasangan iPhone di China.

Dia bekerja di kilang itu bukanlah untuk mendapatkan gaji yang setara dengan nilai RM 523 seminggu tetapi dia ingin merasakan sendiri bagaimana rasanya untuk bekerja di kilang yang sering menjadi kontroversi itu.

Dalam satu wawancara, Zeng telah mendedahkan secara terperinci bagaimana keadaannya bekerja di kilang dan tinggal di asrama Pegatron (syarikat yang bertanggungjawab menghasilkan produk Apple). Dia menerangkan beberapa butiran bagaimana bekerja di situ boleh membuatkan anda hilang kewarasan. Berikut adalah beberapa maklumat yang didedahkannya.

Ketika bekerja selama 12 jam sehari, Zeng diberikan 10 minit rehat setiap dua jam, 50 minit rehat untuk makan tengah hari dan 30 minit rehat untuk makan malam. Namun, makanan di situ bukanlah percuma seperti yang disediakan Silicon Valley (pusat teknologi di Amerika) untuk pekerjanya.

Zeng memberitahu Business Insider, dia tidak pernah mendapat ayam bahagian dada atau paha. Selalunya leher ayam atau bahagian-bahagian yang tidak diketahuinya. Walaupun ia bukanlah lauk pilihan tetapi disebabkan lapar, mereka tiada pilihan lain. Zeng berkata lagi, pekerja di situ dicaj antara RM 3 hingga 5 untuk "daging misteri" itu.

Semua orang tahu bahawa Apple menjaga rahsianya dengan begitu ketat. Perkara yang sama juga berlaku di kilang penghasilan produk mereka. Apabila sesuatu produk baru akan dilancarkan, kawalan akan menjadi lebih ketat berbanding biasa.

Zeng yang ketika itu bekerja semasa iPhone 7 akan dilancarkan, pihak kawalan keselamatan telah meningkatkan sensitiviti pengesan logam. Pada waktu itu, Zeng berkata ramai pekerja wanita yang tidak melepasi pemeriksaan kerana terdapat logam dalam baju dalam mereka.

Zeng juga memberitahu, para pekerja bukan sahaja perlu melepasi satu atau dua pemeriksaan keselamatan malah lebih daripada itu. Mereka perlu mengimbas kad pekerja, melalui pengesan logam, imbasan muka dan banyak lagi.

Kilang pembuatan iPhone tempat Zeng bekerja bukanlah satu-satunya tempat yang tidak selesa baginya. Asrama tempat tinggal pekerja terletak kira-kira 10 minit perjalanan dengan menaiki bas yang disediakan syarikat.

Asrama tempat pekerja tinggal juga tidak selesa kerana begitu sesak. Satu bilik kecil menempatkan sehingga lapan orang pekerja yang berusia antara 18 hingga 28 tahun. Kebanyakan pekerja berasal dari kawasan pendalaman dan tidak mempunyai pendidikan, manakala sebahagian lagi pula memiliki ijazah.

Semasa enam minggu menyamar sebagai pekerja di kilang pemasangan iPhone, Zeng menghabiskan sebahagian besar masanya hanya dengan memasang skru. Dia memasang skru pembesar suara pada sarung belakang iPhone.

Mengikut anggarannya, dia memasang sehingga 1,800 skru dalam sehari. Pada mulanya, Zeng agak sukar untuk mengikut rentak kerjanya yang laju. Akan tetapi, setelah dia menjadi biasa, kerjanya jadi sangat membosankan.

Zeng begitu mahir dengan kerjanya sehingga dia boleh memasang skru dengan menutup mata. Selepas menjadi mahir, dia mempunyai banyak lebihan masa terluang yang membuatkannya menjadi begitu bosan.

Bekerja lebih masa atau overtime bermakna anda akan memperolehi lebih banyak wang. Akan tetapi, Zeng memberitahu bahawa kerja lebih masa di kilang iPhone pada asasnya bukanlah secara sukarela.

Tidak begitu mudah untuk pulang setelah habis waktu bekerja. Ada kalanya Zeng berasa penat dan ingin meminta untuk pulang tetapi penyelia akan menyuruhnya menyambung kerja lebih masa jika tiada siapa yang menggantikan kerjanya pada waktu seterusnya.

Ketika bekerja di kilang Pegatron, anda tidak dibenarkan untuk mendengar muzik atau menggunakan telefon. Setelah habis waktu bekerja yang memenatkan, pasti anda ingin berehat sambil memegang telefon pintar bukan? Namun, ia tidaklah semudah yang disangkakan.

Zeng memberitahu, asrama Pegatron ada menyediakan kemudahan Wi-Fi. Akan tetapi, untuk mengakses Wi-Fi itu, anda perlu melakukan sesuatu terlebih dahulu. Anda perlu memuat turun aplikasi untuk Wi-Fi, klik pada ulasan atau iklan bagi membolehkan anda mendapatkan beberapa duit syiling maya (virtual coin).

20 syiling diperlukan untuk 24 jam penggunaan Wi-Fi. Sebelum itu, anda perlu memuat turun aplikasi yang bernilai kira-kira 20 hingga 30 syiling maya. RM 3 dikenakan untuk membeli 100 syiling maya dan ia merupakan perniagaan yang menguntungkan untuk pihak asrama.

Para pekerja kilang Pegatron perlu melalui beberapa latihan seperti menterjemahkan istilah Cina ke dalam bahasa Inggeris. Bahkan, beberapa latihan lain juga diajar seperti membina hubungan peribadi dan bagaimana menguruskan kewangan anda.

Zeng mengesyaki Apple yang mengarahkan kursus seperti itu dijalankan. Walaupun ia hanyalah latihan tetapi tetap dinilai. Para peserta kemudian perlu mengisi borang penilaian tentang latihan yang dijalankan dalam skala 1 hingga 5 di mana 1 adalah paling teruk manakala 5 adalah terbaik.

Walaupun markah latihan itu sepatutnya diisi mengikut apa yang peserta rasa tetapi mereka dinasihati agar meletakkan markah 4 atau 5.


Orang Sabian : Golongan Ahli Kitab Yang Jarang Diceritakan

Apabila kita menyebut tentang kumpulan ahli kitab, kebiasaannya kita hanya akan menyebut tentang dua kumpulan besar yang ada iaitu orang Yahudi dan orang Nasrani.

Tetapi tahukah anda di dalam al-Quran sendiri ada disebutkan tentang kumpulan ahli kitab yang ketiga dinamakan sebagai orang Sabi'un atau dalam istilah moden - orang Sabian.

Jika anda seorang penggemar muzik, anda pasti tahu wujud sebuah jenama alat muzik popular yang menggunakan nama Sabian. Ada kaitan kah antara kedua-duanya? Siapakah komuniti Sabian ini dan mengapakah mereka kurang disebutkan? Jom kita pelajari serba sedikit.

Di dalam al-Quran, orang Sabian ada disebutkan sebanyak 3 kali.

Yang pertama di dalam surah Al-Baqarah (2:62). "Sesungguhnya orang-orang yang beriman, dan orang-orang Yahudi dan orang-orang Nasora (Nasrani), dan orang-orang Saabien sesiapa di antara mereka itu beriman kepada Allah dan (beriman kepada) hari akhirat serta beramal soleh, maka bagi mereka pahala balasannya di sisi Tuhan mereka, dan tidak ada kebimbangan (dari berlakunya kejadian yang tidak baik) kepada mereka, dan mereka pula tidak akan berdukacita."

Kedua, di dalam surah Al-Hajj (22:17); "Bahawasanya orang-orang yang beriman, dan orang-orang Yahudi, dan orang-orang Saabiein, dan orang-orang Nasrani, dan orang-orang Majusi, serta orang-orang Musyrik, sesungguhnya Allah akan memutuskan hukumNya di antara mereka pada hari kiamat, kerana sesungguhnya Allah sentiasa Memerhati dan Menyaksikan tiap-tiap sesuatu."

Yang terakhir, di dalam surah Al-Maidah (5:69) ; "Sesungguhnya orang-orang yang beriman, dan orang-orang Yahudi, dan orang-orang Saabiein, dan orang-orang Nasrani - sesiapa sahaja di antara mereka yang beriman kepada Allah (dan segala RasulNya meliputi Nabi Muhammad s.a.w) dan (beriman kepada) hari akhirat serta beramal soleh, maka tidaklah ada kebimbangan (dari berlakunya kejadian yang tidak baik) terhadap mereka, dan mereka pula tidak akan berdukacita."

Wujud beberapa perbezaan pendapat berkenaan status sebenar orang Sabian sama ada mereka patut atau tidak dianggap sebagai kumpulan ahli kitab.

Orang Sabian merupakan sebuah kumpulan orang beragama yang dipercayai menetap di kawasan-kawasan bahagian selatan Mesopotamia, kini terletak di negara Iraq sebelum era permulaan penyebaran ajaran Nabi Isa as. lagi. Kepercayaan mereka mengambil elemen-elemen ajaran Yahudi, Zoroastrian, Majusi dan seterusnya ajaran Kristian selepas agama itu tersebar.

Berdasarkan kajian, pusat kegiatan orang Sabian adalah sebuah bandar bernama Harran yang kini terletak di selatan Turki. Pada awalnya, orang-orang tamadun Mesopotamia menyembah dewa dan dewi yang dikaitkan dengan kejadian astral di langit, berbeza dengan masyarakat lain ketika itu yang memilih untuk menyembah berhala-berhala. Mereka juga mengamalkan cara hidup berdasarkan falsafah-falsafah orang Rom era Hellenistic.

Sabian adalah istilah bahasa Inggeris, tetapi istilah Arabnya berbunyi sebagai Sabii'un. Makna nama kumpulan ini adalah 'kelompok yang telah meninggalkan kepercayaan mereka masuk ke dalam kepercayaan lain.'

Walaupun disebut 3 kali dalam al-Quran, sehingga ke hari ini tidak dapat dibuktikan dengan tepat kelompok orang Sabian manakah yang dimaksudkan dalam firman Allah swt. secara terperinci.

Ini kerana pengkaji-pengkaji era moden mendapati wujud percanggahan dalam maklumat berkenaan orang Sabian yang diperolehi oleh pengkaji semasa zaman pemerintahan Khalifah Abbasiyyah, era di mana kajian tentang siapakah orang Sabian dimulakan.

Kajian terawal orang Sabian dilakukan oleh seorang pengkaji Muslim bernama Abi Al-Hajjaj Mujahid bin Jabar al-Makki yang tinggal di Mekah sekitarabad ke 7. Abi Al-Hajjaj mengatakan bahawa orang Sabian merupakan sebuah kumpulan orang beragama yang mengamalkan campuran elemen Zoroastrian, Yahudi dan Kristian; tetapi tidak mempunyai satu bentuk agama yang tetap atau formal.

Mereka percaya kepada ke-Rasulan para Nabi iaitu Nabi Adam as dan Nabi Nuh as., mengamalkan berpuasa selama sebulan dan bersembahyang lima kali sehari tetapi berkiblatkan ke arah selatan.

Banyak pendapat menyebut ada di kalangan orang Sabian mengamalkan kepercayaan tauhid, mengakui kewujudan Tuhan Yang Masa Esa. Beberapa pendapat lain menyebutkan orang Sabian mengamalkan apa yang dikatakan sebagai kepercayaan 'fitrah', iaitu kepercayaan yang wujud sejak kita lahir, tetapi tidak mempunyai peraturan atau undang-undang yang tetap.

Mengapa ada pendapat mengatakan orang Sabian ini adalah ahli kitab? Ini kerana beberapa kajian yang dijalankan mendapati bahawa kitab Zabur yang diturunkan kepada Nabi Daud as. merupakan antara bahan rujukan masyarakat Sabian yang paling utama.

Amat sukar sebenarnya pengkaji untuk mengkelaskan ajaran Sabian ini berikutan perbezaan-perbezaan amalan serta kepercayaan yang mereka amalkan, hasil daripada pengaruh pelbagai jenis amalan dan kepercayaan masyarakat lain di sekeliling mereka - jadi penulis memilih untuk tidak membuat sebarang kesimpulan berkaitan kepercayaan mereka.

Pada zaman sekarang, komuniti-komuniti penganut kepercayaan Sabian ini dikatakan diteruskan oleh masyarakat Mandaean, sebuah masyarakat kecil yang tinggal di sekitar Nasiriyah, Iraq dalam kelompok mereka sendiri.

Bagaimanapun, berikutan larangan kepercayaan mereka yang tidak membenarkan penganut kepercayaan itu mendedahkan pegangan mereka, orang Mandaean mengamalkan cara hidup yang terasing daripada masyarakat luar serta merahsiakan semua amalan agama - menyukarkan usaha untuk lebih memahami bagaimana agama mereka dianuti pada zaman moden.

Pada era pencerobohan Iraq oleh kerajaan Amerika Syarikat bagi menggulingkan kerajaan Saddam Hussein, orang Mandaean berdepan kehidupan sukar akibat daripada tekanan yang berlaku ke atas mereka. Golongan wanita mereka dirogol dan individu Mandaean dijadikan sasaran pembunuhan. Masyarakat Mandaean yang terkenal dengan kemahiran tukang emas mula menjadi sasaran penculik.

Oleh kerana kepercayaan mereka mengajar penganut mereka untuk tidak melakukan sebarang bentuk kekerasan, orang Mandaean tidak ada cara untuk mempertahankan diri ekoran larangan menggunakan senjata.

Komuniti kecil ini terpaksa berpindah dan berpecah belah ke negara-negara jiran mereka seperti Iran, Jordan dan Syria, juga beberapa negara Eropah, berikutan kebimbangan mereka. Jumlah populasi mereka yang sebelum itu sekitar 60 ke 70 ribu orang kesemuanya di Iraq tidak lagi bersatu dek angkara politik dunia.


7 Fakta Dahsyat Tentang Kes Rampasan Pesawat Oleh D.B. Cooper

Pada suatu petang yang mendung pada bulan November 1971, lelaki usia pertengahan berpakaian kemas menaiki satu penerbangan domestik berlepas dari Portland, Oregon.

Tidak lama selepas pesawat berlepas, lelaki itu dengan tenang memberitahu kru penerbangan tentang bom yang telah dipasang di dalam beg bimbitnya dan menyampaikan tuntutan tebusannya kepada polis di darat.

Lelaki itu, yang telah menggunakan nama "Dan Cooper" untuk menaiki kapal terbang, akhirnya menerima wang tunai RM800,000 dari polis.

Selepas meminta kru untuk berlepas semula, dia terus melompat keluar dari pesawat. Sejak itu, dia tidak pernah ditemui lagi. iluminasi.com kongsikan 7 fakta dahsyat tentang lelaki yang bergelar D.B Cooper.

Fakta paling misteri yang menyelubungi kes pada November 1971 adalah bahawa FBI tidak pernah mengenalpasti siapa sebenarnya lelaki itu.

Ia kekal sebagai satu-satunya jenayah udara yang tidak dapat diselesaikan yang melibatkan pesawat komersial. Lelaki yang digambarkan oleh para saksi melompat keluar dari kapal terbang selepas berlepas kali kedua itu tidak pernah dilihat lagi.

Terdapat banyak teori mengenai identitinya. Beberapa teori mencadangkan bahawa perampas terkenal iaitu Richard Floyd McCoy Jr adalah pelakunya.

Pada tahun 1972, McCoy merampas pesawat komersial dan menuntut wang tebusan RM2 juta. Dia kemudian melompat keluar dari pesawat, sama seperti D.B. Cooper.

McCoy ditangkap dan kemudian terbunuh selepas meloloskan diri daripada penjara. Dia tidak pernah terbukti dengan kukuh sebagai D.B. Cooper dan FBI mempunyai keraguan tentangnya.

Pelaku lain termasuk Kenneth Christensen, yang mana saudaranya mengenalpastinya sebagai Cooper dan juga mempunyai persamaan yang kuat terhadap lukisan FBI, serta Jack Coffelt, yang mengalami kecederaan kaki dalam kawasan Portland pada masa itu dan mendakwa beliau adalah Cooper.

Walaupun banyak suspek wujud, tidak ada yang terbukti secara kukuh sebagai Cooper, dan pada 2016, FBI secara terbuka mengumumkan bahawa mereka menangguhkan siasatan.

Sebahagian daripada perkara yang membuatkan rampasan D.B.  Cooper kelihatan lebih mengagumkan adalah disebabkan oleh fakta bahawa ia sangat lancar.

Buletin FBI rasmi yang dikeluarkan menyifatkannya sebagai lelaki berkulit putih, di pertengahanusia, dengan penampilan Latin dan sikap yang bijak serta lantang.

Dia memakai sut gelap dengan kemeja putih dan tali leher hitam, membawa beg bimbit, dan kadang-kala memakai cermin mata hitam.

Menurut salah seorang saksi utama, pramugari Florence Schaffner, Cooper tenang dan bahkan memesan 2 gelas bourbon semasa penerbangan.

Malah, Cooper membayar pesanan tersebut dan membiarkan Florence menyimpan bakinya. Dia juga dengan tenang menjelaskan rancangannya kepada juruterbang di mana dia perlukan mereka untuk mengikuti arahannya supaya dia dapat melompat keluar dari pesawat dengan selamat.

Untuk kelihatan sepenuhnya seperti dalam filem "James Bond", Cooper menamatkan rampasan dengan melompat keluar dari belakang pesawat dengan payung terjunnya dan wang tunai tebusan RM800,000 diikat di badannya.

Fail siasatan dikeluarkan oleh FBI kepada orang ramai pada tahun 2016, dan ia merupakan bacaan yang menarik.

Salah satu butiran yang agak tidak diketahui adalah bahawa seorang lelaki yang sepadan dengan keterangan umum yang dibuat tentang D.B Cooper telah mengadakan beberapa perbincangan dengan para juruterbang tentang cara "menjatuhkan objek" dengan selamat dan tepat dari pesawat bergerak ke rakan sejenayah di bawah.

Huraian lelaki itu menyerupai D.B Cooper di mana dia mengenakan pakaian sut perniagaan yang segak, mempunyai suara yang rendah, baik yang diucapkan dan dengan sideburn panjang, serta berketinggian 183 sentimeter.

Menurut laporan FBI, dua minggu sebelum rampasan November tersebut, lelaki yang tidak dikenali duduk di antara kedua-dua juruterbang itu dan mendakwa dia sedang menjalankan skrip filem baru.

Dia menyerahkan risalah-risalah filemnya dan secara khusus ingin mengetahui cara terbaik untuk menjatuhkan objek dengan tepat ke rakan sejenayah yang menunggu di bawah.

Dia diberitahu oleh juruterbang bahawa dengan kelajuan dan ketinggian serendah mungkin adalah peluang terbaik untuk melakukan perkara itu dengan tepat.

Selepas siasatan FBI, para juruterbang tidak dapat mengingat nama studio filem, filem, atau nama filem baru yang mana lelaki itu sedang buat. Dan lelaki itu tidak pernah dikenal pasti.

Pada Februari 1980, seorang budak lelaki berusia 8 tahun yang sedang bermain pasir berhampiran Vancouver, Washington, menemui beberapa keping wang kertas di tebing pasir.

Wang tersebut masih dalam ikatan seperti mana yang diberikan kepada D.B. Cooper pada tahun 1971. Walaupun wang tersebut telah mengalami sedikit kerosakan, juruteknik FBI mengesahkan wang tersebut sebagai sebahagian daripada wang Cooper.

Lokasi penemuan itu adalah sekitar 14 kilometer dari kedudukan pendaratan D.B. Cooper secara teori. Apa yang menimbulkan lebih banyak persoalan adalah salah satu daripada 3 ikatan wang $100 tersebut hanya mengandungi 90 wang kertas.

Bagaimanakah wang kertas tersebut sampai ke tebing sungai? Adakah ia berada di sana selama bertahun-tahun, atau baru sahaja dibawa air?

Adakah ia sengaja dilakukan oleh D.B. Cooper atau rakan sejenayahnya? Tiada wang kertas lain yang pernah dilaporkan berada dalam edaran dan terus hilang hingga hari ini.

Apa yang menarik adalah budak lelaki tersebut dibenarkan menyimpan kira-kira separuh daripada wang yang ditemuinya itu dan telah dijual dalam satu lelongan pada tahun 2008 dengan harga RM155,000.

Selepas kejayaan rampasan oleh D.B. Cooper, ramai yang lain mendapat inspirasi untuk mencubanya pada tahun-tahun kemudian.

Dan yang paling popular adalah oleh Richard Floyd McCoy Jr. Antara yang lain adalah oleh Frederick Hahneman, yang merampas pesawat berlepas dari Allentown, Pennsylvania dan menuntut agar pesawat tersebut mendarat di Dulles supaya wang tebusannya boleh diterima.

Tebusannya termasuklah wang tunai RM1.3 juta, rokok, makanan, payung terjun, pisau, minyak dan helmet. Setelah tuntutannya dipenuhi, Frederick membenarkan kesemua penumpang turun daripada pesawat kecuali 6 orang kru pesawat.

Dia kemudiannya mengarahkan agar pesawat berlepas semula. Frederick berasakan bahawa wang kertas $100 yang diberikan terlalu kecil dan mengarahkan pesawat kembali ke Dulles, dan berlepas semula selepas mendapatkan wang dalam bentuk $500 dan $1,000.

Ketika penerbangan tersebut, pesawat mengalami masalah mekanikal dan terpaksa mendarat di New Orleans. Mereka kemudiannya menukar pesawat di mana Frederick menggunakan pistol untuk mengawal tahanannya.

Dia kemudiannya berlepas semula menghala ke Honduras, di mana Frederick terjun ketika hari gelap ke dalam hutan dengan wang tebusan bersamanya.

Selepas melarikan diri untuk beberapa minggu, Frederick menyerah diri di duta Amerika Syarikat di Honduras. Satu lagi cubaan tidak bernasib baik dengan cara yang sama adalah oleh Martin McNally pada Jun 1972 di mana dia merampas pesawat dari St. Louis dan wang tebusannya bernilai RM2 juta terjatuh ketika cuba terjun dari pesawat.

Selepas rampasa D.B. Cooper dan rampasan tiruan berikutnya, pihak berkuasa penerbangan dan FBI menyedari bahawa sistem keselamatan yang santai bagi penerbangan domestik Amerika terlalu mudah untuk perampas.

Langkah pertama untuk mencegah rampasan adalah memperkenalkan pemeriksaan keselamatan bagasi penuh untuk kali pertama.

Ini mungkin kelihatan tidak dapat dipercaya pada tahun 2019, tetapi isu itu sebenarnya harus diluluskan oleh mahkamah Amerika Syarikat pada tahun 1973.

Penumpang Amerika menganggap bahawa pemeriksaan bagasai ini melanggar hak mereka, tetapi akhirnya dianggap perlu untuk melindungi mereka yang berada di atas kapal.

Ia juga menjadi wajib untuk semua pintu kokpit untuk mempunyai lubang hendap agar para juruterbang dapat mengetahui apa yang sedang terjadi di sisi lain.

Pihak berkuasa penerbangan juga mencipta apa yang dikenali sebagai "Cooper vane", sebuah peranti yang menghalang tangga belakang dari dibuka semasa penerbangan.

Ini pada dasarnya akan membuat tindakan menurunkan penumpang ketika pesawat sedang terbang seperti yang dilakukan oleh D.B. Cooper menjadi mustahil.

Tak lama kemudian, kes rampasan seperti ini semakin berkurangan dan akhirnya tiada lagi.

Menurut sebuah buku 2016 yang bertajuk The Last Master Outlaw, lelaki yang merampas pesawat itu ialah Robert Rackstraw.

Robert yang merupakan seorang juruterbang veteran Vietnam, adalah subjek buku itu, yang menonjolkan sejarahnya melarikan diri melampau serta kesamaan rupanya dengan lakaran D.B. Cooper oleh FBI.

Pada tahun 1978, Robert cuba memalsukan kematiannya sendiri namun berjaya ditangkap. Kemahiran dan pengalamannya memuatkan FBI mengesyakinya.

Mereka menyedari tentang persamaan dengan lakaran, tetapi akhirnya tidak dapat menemui bukti fizikal yang mencukupi untuk mengaitkannya dengan jenayah tersebut.

Robert sendiri mengaku sebagai D.B. Cooper, tetapi FBI menganggap ini hanya satu helah. Robert masih hidup hingga ke hari ini.


Kisah Pembunuh Bersiri Kejam Amerika Dengan IQ 145 - Edmund Kemper

Edmund Kemper III adalah salah seorang daripada pembunuh bersiri paling kejam dan sering diabaikan sejarah Amerika Syarikat.

Dengan ketinggian 205 sentimeter dan IQ 145, Edmund Kemper merupakan pembunuh yang tersangat dahsyat dan tidak masuk akal.

Naluri membunuh Edmund dapat dijejak kembali ke zaman kanak-kanaknya, di mana dia memperlihatkan tingkah laku yang teruk dalam keluarga yang tidak mampu untuk menangani masalahnya.

Bapanya, Edmund Emil Kemper II, adalah seorang veteran Perang Dunia II yang berada dalam perkahwinan tanpa cinta yang merosakkan dengan ibunya, Clarnell Elizabeth Kemper.

Clarnell adalah seorang penagih alkohol yang mungkin menderita akibat gangguan personaliti.

Bapa Edmund yang pernah bekerja ketika ujian bom nuklear di Pasifik berkata bahawa "misi bunuh diri dalam perang dan ujian bom atom langsung tidak boleh dibandingkan dengan hidup bersama Clarnell."

Clarnell sering mencaci suaminya dengan apa yang dilihatnya sebagai pekerjaannya yang "mengotorkan tangan" dan enggan memanjakan anaknya kerana takut akan menjadikannya homoseksual.

Pada masa yang sama, Edmund mula memaparkan fantasi gelap berkaitan seksualiti dan kematian.

Dia memenggal anak patung kakaknya dalam upacara yang rumit dan malah mengintip guru kelas duanya di luar rumahnya, dengan membawa senjata bayonet milik bapanya.

Pada usia 10 tahun, Edmund membunuh kucing peliharaannya dan pada usia 13 tahun, dia membunuh seekor lagi kucing. Kali ini, dia menyimpan bahagian badan haiwan itu di dalam almari sehingga ditemui ibunya.

Pada tahun 1957, ayah Edmund meninggalkan keluarganya membuatkan dia dan 2 lagi adik perempuannya dalam jagaan ibunya.

Carnell yang mempunyai rasa takut dengan Edmund yang mana sudah mencapai ketinggian 205 sentimeter ketika berusia masih remaja, mengarahkan anaknya itu untuk tidur di ruang bawah tanah yang dikunci kerana bimbang dia akan membahayakan saudara perempuannya.

Ibu Edmund juga sentiasa mencaci dan menghinanya dengan mengatakan bahawa tiada wanita yang akan menyayanginya.

Pada usia 14 tahun, Edmund melarikan diri dari rumah ibunya untuk tinggal bersama ayahnya di California.

Walau bagaimanapun, bapanya telah berkahwin semula dan menghantar Edmund untuk tinggal bersama datuk dan neneknya di ladang mereka.

Di sana, Edmund melepaskan kemarahannya terhadap ibu bapanya kepada datuk dan neneknya.

Selepas bertengkar dengan neneknya, Edmund menembak kepala wanita malang itu menggunakan senapang milik datuknya.

Dia kemudian membunuh datuknya supaya datuknya tidak perlu mengetahui bahawa isterinya sudah mati. Selepas menelefon ibunya dan bertanyakan apa yang harus dilakukan, Edmund menyerah diri di balai polis.

Akibatnya, dia dihantar ke unit jenayah Hospital Atascadero. Ketika di sana, Edmund melakukan ujian IQ dan mendapat tahu bahawa dia memiliki IQ 145.

Pada hari ulang tahun ke-21 pada tahun 1969, Edmund akhirnya dibebaskan dari Hospital Atascadero dan kembali ke penjagaan ibunya, yang ketika itu bekerja sebagai pembantu pentadbiran di University of California, Santa Cruz.

Dia masih perlu bertemu dengan ahli psikologi namun dianggap sebagai berisiko rendah.

Selepas setahun, Edmund mula tinggal di beberapa tempat di seluruh California Utara dan pulang ke rumah ibunya secara berkala apabila kehabisan wang.

Ketika inilah Edmund memulakan pembunuhan yang terkenal di mana dia menumpangkan wanita muda yang sedang hitchhiking dan membunuh, melakukan hubungan seks dengan mayat dan memotong mayat mereka.

Mangsa pertamanya adalah Mary Ann Pesce dan Anita Luchessa, 2 pelajar California State University, Fresno yang ditemuinya semasa memandu di sekitar Berkley, California.

Edmund membawa wanita-wanita itu ke kawasan berhutan berhampiran di mana dia pada asalnya bertujuan merogol mereka, tetapi panik dan akhirnya menusuk serta mencekik mereka sehingga mati.

Mayat-mayat tersebut kemudiannya dimasukkan ke dalam kereta dan dibawa ke rumahnya di Alameda.

Dalam perjalanan, seorang pegawai polis menghentikannya kerana lampu belakang yang rosak tetapi tidak mengesyaki apa-apa.

Setelah tiba di rumah, Edmund merogol sebelum memotong mayat-mayat tersebut, memasukkannya ke dalam beg plastik dan membuangnya di sebuah lembah berhampiran Loma Prieta Mountain.

Edmund meneruskan formula pembunuhan itu terhadap mangsa seterusnya, pelajar tarian Korea berusia 15 tahun, Aiko Koo.

Semasa pertemuan ini, Edmund secara tidak sengaja terkunci dirinya di luar keretanya tetapi berjaya memujuk Aiko untuk masuk semula ke dalam kereta.

Pada awal tahun 1973, Edmund telah kehabisan wang dan telah pindah semula ke rumah ibunya di kampus Universiti California Santa Cruz.

Di sana dia meneruskan pembunuhannya dengan membunuh 3 lagi pelajar kolej yang ditemuinya di kampus.

Malah, Edmund menanam kepala salah seorang mangsanya di kawasan rumah ibunya dan menghadap ke bilik tidur ibunya.

Menurutnya, dia melakukan ini kerana ibunya "selalu mahukan orang lain menyanjunginya".

Kemudian, pada 20 April 1973, naluri pembunuhan Edmund mencapai kemuncak semulajadi ketika dia memukul ibunya dengan penukul ketika tidur sehingga mati.

Dia kemudiannya memenggal kepala lalu merogol kepala ibunya yang terputusnya, sebelum meletakkannya di atas rak dan menggunakannya sebagai papan dart.

Edmund memotong lidah dan peti suara ibunya dan membuangnya ke dalam tong sampah.

Kemudian, dia menjemput kawan baik ibunya ke rumah, sebelum membunuh dan mencuri kereta wanita tersebut lalu dipandu ke Colorado.

Selepas tidak mendengar apa-apa berita tentang pembunuhan itu, Edmund akhirnya menghubungi polis dari pondok telefon untuk mengaku membunuh ibunya.

Disebabkan polis tidak percayakan panggilan tersebut, Edmund kemudiannya mengakui semua pembunuhan yang telah dilakukannya untuk mendapatkan perhatian mereka.

Apabila ditanya mengapa dia menyerah diri, dia berkata bahawa "tujuan asalnya telah hilang dan dia mahu berhenti".

Dia cuba membunuh diri sebanyak 2 kali dan juga meminta hukuman mati, tetapi gagal dalam semua tuduhan dan diberikan tujuh hukuman penjara seumur hidup berturut-turut.

Edmund dipenjarakan di Penjara Perubatan California bersama Herbert Mullin dan Charles Manson, di mana dia masih tinggal hingga ke hari ini.

Semasa di penjara, dia dengan sukarela mengambil bahagian dalam sejumlah wawancara dari wartawan dan penguatkuasa undang-undang.

Edmund Kemper menjadi banduan model di Penjara Perubatan California, di mana dia bertanggungjawab untuk menjadualkan janji temu tahanan lain dengan pakar psikiatri dan telah menghabiskan lebih 5,000 jam dalam pita rakaman untuk orang buta.


Kisah Bagaimana Harley dan Davidson Mencipta Jenama Motorsikal Popular Dunia

Walaupun sudah wujud pelbagai jenama motorsikal seperti Yamaha, Ducati dan banyak lagi, jenama Harley-Davidson terus kukuh menelusuri zaman dengan jutaan peminatnya yang tersendiri dari seluruh dunia termasuklah Malaysia.

Bagi peminat-peminat motorsikal, jenama Harley-Davidson sememangnya jenama yang dihormati kerana ketahanannya dan keunikan rekabentuknya. Walau bagaimanapun, kerana harganya yang premium, mungkin tidak ramai yang mampu memiliki jentera hebat ini.

Daripada nama "Harley-Davidson" sahaja, mungkin ramai yang menyangka bahawa jenama ini diasaskan oleh 2 orang individu sahaja. Realitinya, jenama ini sebenarnya dibangunkan oleh 4 orang iaitu WIlliam Harley dan 3 orang adik beradik Davidson iaitu Arthur, Walter dan William.

Impian untuk membangunkan sebuah motorsikal ini dipercayai bermula sejak zaman kanak mereka lagi pada penghujung 1800-an. Keempat mereka tinggal di Milwaukee, Wisconsin dan merupakan jiran. Arthur Davidson dan William Harley merupakan rakan sebaya dan mempunyai minat yang sama terhadap basikal.

Persahabatan erat dan minat yang sama inilah yang telah menjadi asas pembinaan motorsikal jenama Harley-Davison. Seperti mana kebanyakan kanak-kanak pada ketika itu, kedua mereka mempunyai minat terhadap basikal.

Namun, minat mereka lebih mendalam sehinggakan pada usia 15 tahun lagi, William Harley telah bekerja di sebuah kilang pembuatan basikal berhampiran kawasan tempat tinggalnya. Tindakan inilah yang menjadi pencetus kepada cita-citanya untuk membina sebuah motorsikal.

Dalam tempoh beberapa tahun, William Harley telah menambah kepakarannya dalam pembuatan basikal. Malah, beliau juga beberapa kali dinaikkan pangkat sehingga akhirnya berjaya menjadi seorang draftsman. Pada ketika inilah, beliau mula berimpian untuk mencipta sebuah basikal yang dilengkapi dengan enjin.

Menurutnya, basikal yang dipasang enjin pastinya lebih menarik kerana boleh bergerak lebih laju dan jauh. Malah, ianya dapat mengurangkan penggunaan tenaga untuk mengayuh basikal.

Pada tahun 1901 ketika berusia 21 tahun, beliau telah menghasilkan draf pertama untuk mencipta sebuah enjin pembakaran dalaman (internal combustion engine) yang diinspirasikan daripada rekaan awal enjin ciptaan orang Peracis. Dalam tempoh 2 tahun berikutnya, William dan Arthur telah bekerjasama pula membangunkan prototaip motorsikal pertama mereka.

Malangnya, prototaip pertama mereka tidak dapat direalisasikan sebagai produk sebenar. Mereka kemudiannya bekerjasama pula menghasilkan prototaip kedua pada tahun 1903. Pada saat inilah kedua mereka sedar mereka perlu mendapatkan kepakaran seorang mechanist (pakar mesin) untuk meneruskan idea pembinaan motorsikal mereka.

Pada ketika inilah, kedua mereka telah mendapatkan kerjasama adik Arthur iaitu Walter untuk bekerjasama dengan mereka. Walter sememangnya mempunyai kepakaran sebagai mechanist dan bekerja sebagai mechanist di sebuah syarikat pembinaan landasan kereta api.

Kilang pertama mereka terletak di Chestnut St. dan hanya berukuarn 10 x 15 kaki dan lokasi ini kini masih menjadi ibu pejabat syarikat Harley Davidson. Pada masa tersebut, William Harley telah menyambung pengajian dalam bidang kejuruteraan di University of Wisconsin untuk meningkatkan lagi pengetahuannya dalam bidang ini.

Tidak lama kemudian, seorang lagi adik-beradik Davidson, William pula menyertai mereka. William Davidson merupakan seorang mekanik dan bantuannya bersama-sama dengan Arthur Davidson akhirnya berjaya melengkapkan ciptaan motorsikal pertama syarikat ini yang dikenali sebagai Harley-Davidson Serial #1.

Dengan penghasilan motorsikal pertama ini, mereka telah bersetuju untuk menubuhkan syarikat Harley-Davidson pada tahun 1907. Walter Davidson telah dilantik sebagai Presiden pertama sementara ketiga yang lain menjawat jawatan tinggi dalam syarikat.

William Davidson dilantak sebagai Pengurus Kerja, Arthur Davidson sebagai Setiausaha dan Pengurus Jualan Am sementara William Harley yang baru menamatkan pengajian dalam bidang kejuruteraan telah dilantik sebagai Bendahari dan Ketua Jurutera. Pada tahun tersebut, syarikat ini telah berjaya menghasilkan 150 buah motorsikal.

Pada tahun 1908, motorsikal keluaran Harley-Davidson telah memperoleh markah penuh dalam sebuah pertandingan menguji ketahanan sesebuah motorsikal - 7th Annual Federation of American Motorcycle Enthusiasts Endurance and Reliability. Hasilnya, negeri Detroit telah menjadi pihak pertama yang membeli dan menggunakan motorsikal Harley-Davidson untuk kegunaan pihak polis tempatan.

Pada tahun 1910, logo dan ikon jenama Harley-Davidson yang menggunakan gambar perisai telah diperkenalkan dan digunakan secara menyeluruh. Walaupun banyak lagi jenama motorsikal yang muncul kemudiannya, jenama ini terus mengukuhkan cengkamannya dalam pasaran.

Kesemua 4 pengasas syarikat ini telah menerajui syarikat ini dan bekerja sehingga akhir hayat mereka. Arthur Davidson yang juga merupakan Presiden merupakan yang terakhir meninggal dunia, iaitu pada tahun 1950.